Δολοφονία Τζορτζ Πολκ: Η υπόθεση που συγκλόνισε την εμφυλιοπολεμική Ελλάδα - Pentapostagma.gr : Pentapostagma.gr\nΔολοφονία Τζορτζ Πολκ: Η υπόθεση που συγκλόνισε την εμφυλιοπολεμική Ελλάδα\nΔημοσίευση: 23 Ιουλίου 2017, 12:27 μμ\nΗ δολοφονία του Αμερικανού δημοσιογράφου Τζορτζ Πολκ συγκλόνισε την σπαρασσόμενη από τον Εμφύλιο Ελλάδα. Πραγματοποιήθηκε στη Θεσσαλονίκη, τον Μάιο του 1948.\nΠοιος ήταν ο Τζορτζ Πολκ;\nΟ Τζορτζ Πολκ, γεννήθηκε στο Τενεσί του Τέξας των Η.Π.Α. το 1913. Ο πατέρας του ήταν δικηγόρος, ενώ ένας από τους προγόνους του, ο Τζέιμς Κ. Πολκ, ήταν ο 11ος Πρόεδρος των Η.Π.Α. Σε νεαρή ηλικία, ο Πολκ, εγκατέλειψε το Τενεσί και εγκαταστάθηκε στην Αλάσκα όπου άρχισε να ασχολείται με τη δημοσιογραφία, παράλληλα με τις σπουδές του. Το 1939, έφυγε για την Άπω Ανατολή όπου συνέχισε να εργάζεται ως δημοσιογράφος. Αργότερα, πήγε στο Παρίσι, όπου εργάστηκε ως ανταποκριτής της εφημερίδας «New York Herald Tribune». Το 1945, επέστρεψε στις Η.Π.Α. που είχαν ήδη «μπει» στον Β’ Παγκόσμιο Πόλεμο και κατατάχθηκε στην Αεροπορία του Ναυτικού. Τραυματίστηκε δύο φορές στο Γκουανταλκανάλ. Μετά τη λήξη του πολέμου, προσλήφθηκε ως ελεύθερος ρεπόρτερ από το ραδιοφωνικό δίκτυο CBS στο οποίο εργάστηκε ως τον θάνατό του. Ο Πολκ, διαπνεόταν από δημοκρατικά ιδεώδη και αναζητούσε πάντα την αλήθεια. Γεγονός βέβαια που το πλήρωσε με την ίδια του τη ζωή…\nΣτη χώρα μας ήρθε για πρώτη φορά το 1947, ενώ ο εμφύλιος πόλεμος μαινόταν. Τον Σεπτέμβριο του ίδιου χρόνου, παντρεύτηκε από έρωτα την Ελληνίδα αεροσυνοδό Ρέα Κοκκώνη και εγκαταστάθηκε μαζί της στο πατρικό της σπίτι στην οδό Σκουφά στην Αθήνα. Τον Μάιο του 1948, δολοφονήθηκε στην Θεσσαλονίκη. Είχε μεταβεί στη συμπρωτεύουσα στις 7/5/1948, για να συναντήσει τον, τότε στρατηγό του Δημοκρατικού Στρατού, Μάρκο Βαφειάδη στο στρατηγείο του στην περιοχή Πιερίας Ολύμπου και να πάρει μια συνέντευξη από αυτόν. Ήθελε, η συνέντευξη αυτή να μεταδοθεί από το CBS για να ακουστεί και η άλλη πλευρά. Να σημειώσουμε ότι ο Πολκ από το 1947, με σειρά άρθρων του, κατηγορούσε σφοδρά την ελληνική κυβέρνηση για παρανομίες και διασπάθιση της αμερικανικής βοήθειας προς την χώρα μας…\nΗ κατάσταση στην Ελλάδα τον Μάιο του 1948\nΜε τη δολοφονία στη Θεσσαλονίκη του ηγετικού στελέχους του Κ.Κ.Ε. Γιάννη Ζεύγου, τον Μάρτιο του 1947, η χώρα μας μπήκε πιο βαθιά στη δίνη του εμφυλίου. Στις 10 Μαρτίου 1947, εξαγγέλθηκε το Σχέδιο Τρούμαν, με το οποίο οι Αμερικανοί πήραν από τους Βρετανούς την «κηδεμονία» της Ελλάδας.\nΣτα τέλη του 1947, ο εμφύλιος γενικεύτηκε. Στις 10 Φεβρουαρίου 1948, οι αντάρτες «βομβάρδισαν» τη Θεσσαλονίκη με ένα ορειβατικό πυροβόλο των 75 χιλιοστών. Οι 40 οβίδες που ρίχτηκαν με στόχο την ευρύτερη περιοχή της πλατείας Αριστοτέλους, είχαν ως θύματα 6 νεκρούς και 7 τραυματίες (εφημερίδα «Εμπρός», Τετάρτη 11/2/1948).\nΗ αντίδραση του στρατού ήταν άμεση. Οι αντάρτες καθώς οπισθοχωρούσαν, εγκλωβίστηκαν στην περιοχή των λιμνών Αγίου Βασιλείου και Βόλβης. Μετά από σκληρή μάχη με δεκάδες νεκρούς, συνελήφθησαν 111 αντάρτες που διαπομπεύθηκαν στους δρόμους και παραπέμφθηκαν στο έκτακτο στρατοδικείο που καταδίκασε τετράκις σε θάνατο 52 από αυτούς. Οι θανατοποινίτες εκτελέστηκαν πίσω από τις φυλακές Επταπυργίου, 15 αντάρτες καταδικάστηκαν σε ισόβια ή μικρότερες ποινές και 44 απαλλάχτηκαν ως «βιαίως στρατολογηθέντες».\nΟ βομβαρδισμός της Θεσσαλονίκης, όπως γράφει ο αείμνηστος Γρηγόρης Φαράκος στο βιβλίο του «Μαρτυρίες και Στοχασμοί, 1941-1991», (Αθήνα 1993) ήταν μέρος ενός σχεδίου που είχαν εκπονήσει κορυφαία στελέχη του Κ.Κ.Ε., με βασικό εμπνευστή το Νίκο Ζαχαριάδη. Επρόκειτο για το λεγόμενο «Σχέδιο Λίμνες», που είχε καταστρωθεί μετά την 3η Ολομέλεια του Κ.Κ.Ε. (Σεπτέμβριος 1947) και σύμφωνα με το οποίο τα ηγετικά του στελέχη πίστευαν ότι θα πετύχουν: «…τη δημιουργία ελεύθερου εδάφους στην έκταση της Μακεδονίας – Θράκης, με κέντρο τη Θεσσαλονίκη».\nΤην Πρωτομαγιά του 1948, δολοφονήθηκε ο Υπουργός Δικαιοσύνης Χρήστος Λαδάς, καθώς έβγαινε από την εκκλησία του Αγίου Γεωργίου Καρύτση. Φυσικός αυτουργός της δολοφονίας, ήταν ο Ευστράτιος Μουτσογιάννης, μέλος της ΟΠΛΑ (σε συνέντευξή του στην «Καθημερινή» στις 3/11/2007, εξιστορεί με λεπτομέρειες όλα όσα έγιναν τότε). Σε αντίποινα, μόνο την Τρίτη μέρα του Πάσχα, εκτελέστηκαν 154 οπαδοί και μέλη του ΚΚΕ που είχαν καταδικαστεί από κακουργιοδικεία. 37 στην Αίγινα, 24 στο Γουδί, 23 στη Θεσσαλονίκη, 12 στη Λαμία και άλλοι 58 σε Χαλκίδα, Σπάρτη, Τρίπολη και Καλαμάτα. Καθώς οι εκτελέσεις αυτές γίνονταν γνωστές, το Υπουργείο Δικαιοσύνης (Υπουργός ανέλαβε μετά τη δολοφονία Λαδά ο Κωνσταντίνος Ρέντης), διαβεβαίωνε ότι «δεν εδόθησαν διαταγαί περί ομαδικών εκτελέσεων καταδίκων εις θάνατον» (Εφημερίδα «Εμπρός», Τετάρτη 5/5/1948, σελ.4).\nΗ δολοφονία του Τζορτζ Πολκ\nΤο πρωί της Κυριακής 16 Μαΐου 1948, ο βαρκάρης Λάμπρος Αντώναρος, βρήκε να επιπλέει στα νερά του Θερμαϊκού, κοντά στο λιμάνι της Θεσσαλονίκης, ένα πτώμα. Σύντομα, εξακριβώθηκε ότι ανήκε στον Τζορτζ Πολκ, τα ίχνη του οποίου είχαν χαθεί για μια εβδομάδα. Ο Πολκ είχε δολοφονηθεί. Ήταν δεμένος χειροπόδαρα με καραβόσχοινο και πυροβολήθηκε από πίσω, στο κεφάλι. Στην έρευνα που έγινε στο δωμάτιο 25 του ξενοδοχείου «Αστόρια» όπου έμενε, βρέθηκε η φωτογραφική μηχανή του, διάφορα προσωπικά του αντικείμενα και δύο επιστολές. Η μία προς τη μητέρα του και η δεύτερη προς τον διακεκριμένο συνάδελφό του στο CBS Έντουαρντ Μάροου, στον οποίο έγραφε, μεταξύ άλλων: «…ανέβηκα στη Θεσσαλονίκη…για να βρω κάποιο είδος άμεσης, πραγματικά επαγγελματικής επαφής με τους ανθρώπους της κυβέρνησης του Μάρκου» (Εφ. «Μακεδονία», Τρίτη 18 Μαΐου 1948, σ.1).\nΗ είδηση της δολοφονίας του Πολκ, έκανε τον γύρο του κόσμου. Ήταν ένα γεγονός με τεράστιες, διεθνείς προεκτάσεις. Η κυβέρνηση και οι αστυνομικές αρχές της Θεσσαλονίκης, ξεκίνησαν μια προσπάθεια εντοπισμού (ή κατασκευής…) των δολοφόνων. Ας δούμε όμως τι έγινε από τη στιγμή που ο Αμερικανός δημοσιογράφος έφτασε στη συμπρωτεύουσα.\nΟ Πολκ έφτασε στη Θεσσαλονίκη στις 7 Μαΐου 1948, ως απεσταλμένος του CBS, θέλοντας, όπως αναφέραμε, να συναντήσει τον Μάρκο Βαφειάδη και να πάρει μια συνέντευξη απ’ αυτόν.\nΣυναντήθηκε αρχικά (8 Μαΐου), με τον Άγγλο Ράνταλ Κόουτ, προϊστάμενο του Βρετανικού Γραφείου Θεσσαλονίκης και πράκτορα της Intelligence Service στη Β. Ελλάδα και του ζήτησε να τον βοηθήσει να συναντήσει τον Μάρκο. Ο Κόουτ,του είπε ότι δεν έχει αυτή τη δυνατότητα. Στη συνέχεια, ο Πολκ συναντήθηκε με τον Τζέραλντ Ντριού, που ήταν επικεφαλής της αμερικανικής αντιπροσωπείας στη Βαλκανική Επιτροπή που συνεδρίαζε στη Θεσσαλονίκη (Αλέξανδρος Ζαούσης, «Η Τραγική Αναμέτρηση 1945-1949, ο Μύθος και η Αλήθεια», εκδ. Ωκεανίδα 1992).\nΔύο μέρες μετά την άφιξή του, χάθηκαν τα ίχνη του και μια βδομάδα μετά βρέθηκε νεκρός στον Θερμαϊκό. Σύμφωνα με την ανακοίνωση της Αστυνομίας, «το πτώμα ήτο δεμένον κατά τας χείρας και τους πόδας δια σχοινίου και έφερε τραύμα δια πυροβόλου όπλου εξ επαφής κατά την μέσην ινιακήν χώραν του κρανίου με έξοδον εις το αριστερόν πτερύγιον της ρινός» (εφ. «Το Βήμα», Τρίτη 18 Μαΐου 1948, σ.1).\nΟ Πολκ ήταν ιδιαίτερα γνωστός ως δημοσιογράφος, για τις αντικειμενικές και φιλελεύθερες απόψεις του. Από την ώρα που βρέθηκε στην Ελλάδα, έχοντας και την ταυτότητα της AMAG (Αμερικανικής Επιτροπής Βοήθειας προς την Ελλάδα), είχε συγκεντρώσει στοιχεία για κλοπές της αμερικανικής βοήθειας από παρακρατικούς και συνεργασία της Χωροφυλακής και των Αμερικανών σε κυκλώματα μαυραγοριτών (Εφ. «Το Βήμα», Κυριακή 3 Μαΐου 1998).\nΈτσι, ο Πολκ ήρθε σε κόντρα τόσο με την αμερικανική όσο και την ελληνική κυβέρνηση και άρχισε να παρακολουθείται τόσο από τις ελληνικές αρχές ασφαλείας όσο και από ξένες μυστικές υπηρεσίες.\nΟ Πολκ, ήταν ιδιαίτερα επικριτικός προς την τότε κυβέρνηση Σοφούλη – Τσαλδάρη, για τα οικονομικά σκάνδαλα στη διαχείριση της αμερικανικής βοήθειας που ανακαλύπτονταν. Πίστευε ότι για την Ελλάδα, η μόνη ελπίδα σωτηρίας, ήταν ο ειρηνικός τερματισμός του εμφυλίου. Σε εκτενές τηλεγράφημά του, στις 17 Μαΐου 1948, το Associated Press, σημείωνε: «Ο Πολκ, ο οποίος κατά καιρούς είχε ασκήσει κριτική κατά της ελληνικής κυβερνήσεως, είναι πιθανό νε είχε προκαλέσει την έχθρα οπαδού της άκρας δεξιάς»(Εφ. «Εμπρός», Τρίτη 18 Μαΐου 1948, σ.6).\nΗ δημοσιογραφική ταυτότητα του Πολκ, είχε ριχτεί χωρίς γραμματόσημο και αποστολέα, στο γραμματοκιβώτιο που υπήρχε έξω από το ταχυδρομείο του Λευκού Πύργου, τοποθετημένη σ’ ένα λευκό φάκελο. Οι υπάλληλοι του ταχυδρομείου, στις 11 Μαΐου 1948, παρέδωσαν τον φάκελο στην Υπηρεσία Αλλοδαπών. Μια μέρα νωρίτερα, στις 10 Μαΐου, οι υπεύθυνοι του ξενοδοχείου «Αστόρια» όπου έμενε ο Πολκ, ανέφεραν την εξαφάνισή του στην Αστυνομία, η οποία αδράνησε. Στις 12 Μαΐου, όταν έφτασε στη συμπρωτεύουσα η σύζυγός του Ρέα και διαπίστωσε ότι ο άντρας της είχε εξαφανιστεί, πήγε στην Αστυνομία όπου της δηλώθηκε άγνοια του θέματος…\nΜετά τις πιέσεις της συζύγου του Πολκ και τα δημοσιεύματα των αμερικανικών εφημερίδων, η Αστυνομία κινητοποιήθηκε. Από τις 14 Μαΐου, δύο μέρες πριν την ανακάλυψη του πτώματος του Πολκ, άρχισαν να διοχετεύονται πληροφορίες προς τις εφημερίδες, ότι, ίσως, ο Αμερικανός δημοσιογράφος να ήταν νεκρός…\nΟι πολύμηνες ανακρίσεις – Η προσπάθεια ενοχοποίησης κομμουνιστών για τη δολοφονία του Πολκ – Οι αντιφάσεις των ανακριτικών πορισμάτων και οι αντιδράσεις\nΕπικεφαλής των ανακρίσεων για τη δολοφονία Πολκ, ήταν ο διοικητής της Γενικής Ασφάλειας Θεσσαλονίκης, Ταγματάρχης Νικόλαος Μουσχουντής. Οι Αρχές, προσπάθησαν από την πρώτη στιγμή να ενοχοποιήσουν το ΚΚΕ για τη δολοφονία Πολκ και διοχέτευαν ανάλογες πληροφορίες στις εφημερίδες. Είναι χαρακτηριστικοί οι τίτλοι των εφημερίδων της Τρίτης 18 Μαΐου 1948.\nΟ Νικόλαος Μουσχουντής με τον κουμπάρο του, Βασίλη Τσιτσάνη\nΕλληνικός Βορράς: «Ένα ανατριχιαστικόν κομμουνιστικόν κακούργημα».\nΕμπρός: «Το ειδεχθές έγκλημα φέρει την σφραγίδα της ερυθράς δολιότητας και θηριωδίας».\nΑνάλογοι ήταν οι τίτλοι και των άλλων εφημερίδων. Το ΚΚΕ έσπευσε σε δημοσίευμα της 18ης Μαΐου 1948, στο ημερήσιο Δελτίο Ειδήσεων του Δημοκρατικού Στρατού Ελλάδας που εκδιδόταν στο βουνό, να χαρακτηρίσει «Μοναρχοφασιστική προβοκάτσια» τους ισχυρισμούς των Αρχών και να αναφέρει ότι: «Η συκοφαντία όμως, είναι τόσο ανόητη και γελοία, ώστε δεν έπιασε σε κανένα και οι μοναρχοφασίστες τρέμουν τώρα και κάνουν πως αναζητούν τους δολοφόνους…».\nΗ αμερικανική κοινή γνώμη όμως και, κυρίως, οι Αμερικανοί δημοσιογράφοι, δεν πείστηκαν από τους ισχυρισμούς των ελληνικών Αρχών. Χαρακτηριστικά, ο Μάρκις Τσάιλντς της «New York Post» θεωρούσε «εντελώς απίθανο τη δολοφονία Πολκ να διέπραξαν κομμουνιστές», αντίθετα μάλιστα «ο Πολκ είχε καταστεί δυσάρεστος εις την δεξιάν, διότι ως εκ των καλύτερων ανταποκριτών εν Ελλάδι, ηρνείτο να μεταδίδει απλώς τας κυβερνητικάς απόψεις και εζήτει πάντοτε να διερευνά την κατάστασιν κάτωθεν της απατηλής επιφανείας».\nΗ διεύθυνση του ραδιοφωνικού δικτύου «Columbia», πραγματοποίησε διάβημα προς το Υπουργείο εξωτερικών καταγγέλοντας ότι για την υπόθεση Πολκ εξετάστηκαν πολλοί κομμουνιστές και ούτε ένας ακροδεξιός. Από την άλλη πλευρά ο «υπουργός εσωτερικών της «Προσωρινής Δημοκρατικής Κυβέρνησης» Γιάννης Ιωαννίδης, δήλωνε ότι: «Και ένα μικρό παιδί καταλαβαίνει πως μόνο οι κομμουνιστές δεν είχαν συμφέρον να σκοτώσουν το δημοσιογράφο». Το παρατεινόμενο αδιέξοδο στις ανακρίσεις, υπήρχε κίνδυνος να οδηγήσει στη διακοπή της αμερικανικής βοήθειας στην Ελλάδα, καθώς υπήρχε μεγάλη πίεση από τις Η.Π.Α. για ανακάλυψη των δραστών της δολοφονίας.\nΟ Μουσχουντής με τη συνεργασία του εισαγγελέα Κωνσταντινίδη και την υψηλή εποπτεία του Υπουργού Δημόσιας Τάξης Ρέντη, αρχίζουν να αναπτύσσουν μια νέα θεωρία. Ότι μπορεί να ενέχονται στη δολοφονία Πολκ η σύζυγός του Ρέα και ο στενός του φίλος, δημοσιογράφος Κώστας Χατζηαργύρης, ανταποκριτής της αμερικανικής εφημερίδας «Christian Science Monitor». Είναι χαρακτηριστικό ότι η σύζυγος του Πολκ, έπαθε τέτοιο σοκ που έφυγε άρον άρον για την Αμερική με ψυχικό κλονισμό και για πολλά χρόνια οι γιατροί δεν της επέτρεπαν να επισκεφθεί την Ελλάδα έστω για λίγες μέρες.\nΣτις εγκυρότερες αμερικανικές εφημερίδες, το καλοκαίρι του 1948, δημοσιεύονταν άκρως επικριτικά σχόλια κατά των ελληνικών Αρχών για τη στασιμότητα στις ανακρίσεις και τη μονόπλευρη κατεύθυνση που έδιναν οι ανακριτικές Αρχές της Θεσσαλονίκης. Στις 12 Ιουνίου, έφτασε στη Θεσσαλονίκη ο Ουίλιαμ Ντόνοβαν, πρώην προϊστάμενος της OSS (την οποία διαδέχτηκε η CIA), ως εκπρόσωπος της ειδικής επιτροπής που είχε δημιουργήσει για την υπόθεση Πολκ η Ένωση Συγγραφέων και Δημοσιογράφων Εξωτερικού των Η.Π.Α.\nΈνα μήνα μετά την παρακολούθηση του έργου των ελληνικών Αρχών, ο Ντόνοβαν έκανε διάβημα προς την ελληνική κυβέρνηση για τη μονόπλευρη διεξαγωγή των ανακρίσεων. Παράλληλα, ο διακεκριμένος Αμερικανός δημοσιογράφος Σουλτσμπέργκερ που βρισκόταν στην Ελλάδα δημοσίευσε μια ανταπόκριση, σύμφωνα με την οποία, η δολοφονία μπορεί να έγινε από τρομοκράτες της άκρας δεξιάς σε συνεργασία με την Ελληνική Στρατιωτική Αστυνομία (ΕΣΑ). Η ελληνική κυβέρνηση θορυβήθηκε και κατηγόρησε τον Σουλτσμπέργκερ για «μεμψιμοιρία». Ωστόσο, ακόμα και φιλοκυβερνητικές εφημερίδες βάλλουν εναντίον του υπουργού Δημοσίας Τάξεως, Ρέντη. Το «Εμπρός» (Τετάρτη 11 Αυγούστου 1948, σελ.3), χαρακτηρίζει τον Ρέντη «αριστοτέχνη της αποτυχίας…που τα θαλάσσωσε κυριολεκτικώς». Ζητά, δε, «να παραμερισθεί αυθωρεί από πάσαν περαιτέρω ανάμιξιν ο θαλασσοποιός υπουργός».\nΓια τρεις μήνες οι ανακρίσεις είχαν βαλτώσει. Η αμερικανική κυβέρνηση, με πρόεδρο πλέον τον Τρούμαν, ζητούσε επιτακτικά και τελεσιγραφικά να βρεθεί οπωσδήποτε κάποιος ένοχος και απειλούσε με διακοπή της βοήθειας προς την Ελλάδα, σε αντίθετη περίπτωση.\nΣύμφωνα με απόρρητες αναφορές του, τότε γενικού προξένου των Η.Π.Α. στη Θεσσαλονίκη Ράλεϊ Γκίμπσον, προς την κυβέρνησή του, εκείνο που ενδιέφερε περισσότερο τους Αμερικανούς, ήταν να γίνει μια δίκη, το συντομότερο δυνατόν για να ηρεμήσει η κοινή γνώμη στις Η.Π.Α. (Περιοδικό «Επίκαιρα»,Οκτώβριος-Νοέμβριος 1977). Φαίνεται αρχικά ως εξιλαστήριο θύμα, είχε επιλεγεί ο δημοσιογράφος Κώστας Χατζηαργύρης. Γλίτωσε όμως, λόγω των στενών δεσμών που είχε με τον πρωθυπουργό Σοφούλη και τους πολλούς Αμερικανούς δημοσιογράφους που ήταν φίλοι του. Έτσι, ως ένοχος, επιλέχτηκε ο 38χρονος, τότε συντάκτης της εφημερίδας «Μακεδονία» και ανταποκριτής του «Ρόιτερς» στη Θεσσαλονίκη Γρηγόρης Στακτόπουλος.\nΗ σύλληψη Στακτόπουλου – Τα βασανιστήρια στα οποία υποβλήθηκε – Η «ομολογία» του δημοσιογράφου\nΟ Στακτόπουλος συνελήφθη νωρίς το απόγευμα της 14ης Αυγούστου 1948 κοντά στην ταβέρνα «Κληματαριά». Δύο μέρες αργότερα, η 67χρονη μητέρα του Άννα, οδηγήθηκε στην Ασφάλεια. Την ίδια τύχη είχαν και οι αδερφές του Εύχαρη και Αδριανή όπως και η οικιακή βοηθός Ελισάβετ Καλαντίδου.\nΟ Στακτόπουλος, έπρεπε να ομολογήσει με βάση το «σενάριο» που είχαν ετοιμάσει ο Μουσχουντής, ο Ρέντης και ο Ντόνοβαν που είχε κάνει στο μεταξύ στροφή 180ο. Για τα βασανιστήρια στα οποία υποβλήθηκε, ο ίδιος ο Στακτόπουλος έγραφε ότι συνήθως το «έργο» αυτό, αναλάμβανε ο ίδιος ο Μουσχουντής. Ανάμεσα στα άλλα, γινόταν ηλεκτροσόκ, εικονική εκτέλεση, άγριος ξυλοδαρμός κλπ.Στις 19 Αυγούστου 1948, δημοσιεύεται σε εφημερίδες η είδηση ότι κρατούνται για τη δολοφονία του Πολκ, ο Γ. Στακτόπουλος, η μητέρα του και 4 υπάλληλοι του ξενοδοχείου «Αστόρια» όπου διέμενε ο Αμερικανός. Στις 2 Σεπτεμβρίου 1948, με την υπ’ αριθμό 12455 απόφαση του Εισαγγελέα Πρωτοδικών Θεσσαλονίκης Χρήστου Μουστάκη, απαγορεύεται τελείως η αναγραφή ειδήσεων για το θέμα.\nΩστόσο, οι αμφιβολίες για την εξιχνίαση του εγκλήματος, ήταν διάχυτες, κυρίως από αμερικανικής πλευράς. Την Κυριακή 17 Οκτωβρίου 1948, παρουσιάζεται μια πλήρης εκδοχή για τη δολοφονία Πολκ. Σύμφωνα με αυτή, ο Στακτόπουλος, συνάντησε τον Πολκ στις 7 Μαΐου και του είπε ότι θα τον έφερνε σε επαφή με τον Μάρκο. Δύο μέρες μετά, στις 9 Μαΐου, ο Πολκ συναντήθηκε με τον Στακτόπουλο που του είπε ότι σε λίγο, στελέχη του ΚΚΕ θα τον οδηγήσουν στον Βαφειάδη με μια βάρκα. Στις 10, εμφανίστηκε η βάρκα στην οποία κωπηλάτης ήταν το επιτελικό στέλεχος του ΚΚΕ Αδάμ Μουζενίδης. Οι Πολκ και Στακτόπουλος, επιβιβάστηκαν στη βάρκα και κατευθύνθηκαν προς το κέντρο «Παπαρούνα», όπου τους ακολούθησαν οι Βαγγέλης Βασβανάς κι ένας άγνωστος. Ο Πολκ δέχθηκε να του δέσουν τα μάτια, τα χέρια και τα πόδια (για λόγους ασφαλείας). Τότε ο Μουζενίδης τον πυροβόλησε από πίσω. Μετά τον φόνο, ο Μουζενίδης, απειλώντας τον Στακτόπουλο, τον υποχρέωσε να πάρει τη δημοσιογραφική ταυτότητα του Πολκ και μια κάρτα της «Παν Αμέρικαν» και τον διέταξε να τις ταχυδρομήσει και να μην αποκαλύψει τίποτα σε κανέναν. Τελικά, ο Στακτόπουλος, σύμφωνα πάντα με το «σενάριο», έβαλε τη μητέρα του να γράψει στον φάκελο «προς το τρίτο αστυνομικό τμήμα» και να το ταχυδρομήσει.\nΟ Στακτόπουλος, αναγκάστηκε μετά από φοβερά βασανιστήρια και φοβούμενος για τη ζωή της μητέρας του και των αδελφών του, να ομολογήσει.\nΓια ποιο λόγο όμως το ΚΚΕ και τα στελέχη του ήθελαν τον θάνατο του Πολκ; Σύμφωνα με την κυβερνητική εκδοχή η δολοφονία σχεδιάστηκε από την Κομινφόρμ και εκτελέστηκε από το ΚΚΕ, προκειμένου να επιρριφθεί η ευθύνη στην Κυβέρνηση, να εκτεθεί η Ελλάδα διεθνώς και να υπάρχει πρόβλημα στη χορήγηση βοήθειας από τις Η.Π.Α.\nΉταν όμως τόσο πρόχειρη και κακοσχεδιασμένη η κυβερνητική εκδοχή, που κατέρρευσε σχεδόν αμέσως. Οι εμπνευστές της, αγνοούσαν ότι ο μεν Μουζενίδης ήταν ήδη νεκρός ένα μήνα πριν τη δολοφονία του Πολκ, μετά από βομβαρδισμό στα Κρούσια, ενώ ο Βασβανάς, βρισκόταν αποδεδειγμένα στον Έβρο με τον Δημοκρατικό Στρατό!\nΤην επόμενη κιόλας ημέρα μετά τις κυβερνητικές ανακοινώσεις, το πρακτορείο του Δημοκρατικού Στρατού «Ελεύθερη Ελλάδα», κατήγγειλε ότι είναι τελείως ανυπόστατα όσα ισχυρίζεται η Αστυνομία, καθώς ο Μουζενίδης είχε σκοτωθεί στο Πάικο τον Μάρτιο του 1948 και ο Βασβανάς, όταν δολοφονήθηκε ο Πολκ, βρισκόταν στη Θράκη κι από εκεί πέρασε στη Βουλγαρία.\nΜάλιστα ο «υπουργός δικαιοσύνης» των ανταρτών Μιλτιάδης Πορφυρογένης, από την Πράγα όπου βρισκόταν, δήλωσε ότι αγνοούσαν παντελώς την επιθυμία του Πολκ να πάρει συνέντευξη από τον Βαφειάδη. «Είναι κρίμα. Εάν το ξέραμε, θα κανονίζαμε να γίνει η συνάντηση και θα τον δεχόμασταν με ευχαρίστηση».\nΘορυβημένη η κυβέρνηση, προσπαθούσε πλέον με κάθε τρόπο ν’ αποδείξει ότι οι Μουζενίδης και Βασβανάς, βρισκόταν στη Θεσσαλονίκη όταν δολοφονήθηκε ο Πολκ. Με συλλήψεις συγγενών και φίλων των Βασβανά και Μουζενίδη και άγρια βασανιστήρια, προσπάθησε να πείσει την κοινή γνώμη ότι τα δύο στελέχη του ΚΚΕ όχι μόνο ήταν στη Θεσσαλονίκη το επίμαχο διάστημα, αλλά κάποιοι τους συνάντησαν και συνομίλησαν μαζί τους!\nΤο κατηγορητήριο είναι σαθρό, το κυβερνητικό «σενάριο» δέχεται βολές από παντού, ωστόσο, ο Στακτόπουλος και η μητέρα του οδηγούνται στο δικαστήριο.\nΗ δίκη και η καταδίκη του Στακτόπουλου – Ο περιβόητος φάκελος και οι πραγματικοί αποστολείς του\nΗ δίκη για τη δολοφονία του Τζορτζ Πολκ, ξεκίνησε στις 12 Απριλίου 1949, με μόνο ενοχοποιητικό στοιχείο τον φάκελο που είχαμε αναφέρει νωρίτερα. Οι Αρχές, ήθελαν με κάθε τρόπο να αποδείξουν ότι αποστολέας του φακέλου ήταν η μητέρα του Στακτόπουλου και άρα ήταν ακλόνητη η εμπλοκή του γιου της στη δολοφονία.\nΤελικά, μετά από πολλές πιέσεις, ταλαιπωρίες κι εξευτελισμούς, η Άννα Στακτοπούλου «ομολόγησε» ότι αυτή έγραψε τα στοιχεία στον φάκελο, μετά από υπόδειξη του γιου της. Για να «ομολογήσει», της δόθηκε η υπόσχεση ότι η ίδια κι ο γιος της σύντομα θα αφήνονταν ελεύθεροι.\nΤελικά, το δικαστήριο καταδίκασε, ερήμην, σε θάνατο τους Μουζενίδη και Βασβανά, σε ισόβια δεσμά τον Στακτόπουλο, ενώ η μητέρα του αθωώθηκε.\nΠοιος όμως ήταν ο αποστολέας του φακέλου; Τη Δευτέρα Μαρτίου 1966, η εφημερίδα «Μακεδονική Ώρα» δημοσιεύει στην πρώτη σελίδα, ένα συγκλονιστικό ρεπορτάζ. Σύμφωνα μ’ αυτό, τη μέρα της δολοφονίας του Πολκ, ο λιμενεργάτης Ευθύμιος (Θύμιος) Μπάμιας, είδε στην προκυμαία της Θεσσαλονίκης, κοντά στο κέντρο «Τριανόν», σε μικρή απόσταση από τον Λευκό Πύργο, να επιπλέει ένα πορτοφόλι. Όταν το πήρε και το άνοιξε, είδε ότι η ταυτότητα και τα άλλα χαρτιά ήταν στ’ αγγλικά. Πήγε τα έγγραφα στο μπακάλικο του γνωστού του Σάββα Καραμιχάλη, τον οποίο παρακάλεσε, καθώς ο ίδιος ήταν αγράμματος, να του γράψει τη διεύθυνση και να το στείλει προς το Γ’ αστυνομικό τμήμα. Μετά τη Μεταπολίτευση, ο τότε βουλευτής της ΕΔΗΚ, τέως υπουργός σήμερα, Στέλιος Παπαθεμελής, βρήκε τον Μπάμια, ο οποίος στις 3 Νοεμβρίου 1977 έδωσε ένορκη κατάθεση με την οποία επιβεβαίωνε τα παραπάνω. Καθώς ο Καραμιχάλης είχε πεθάνει, οι συγγενείς του παρουσίασαν παλαιότερα χειρόγραφά του, από τα οποία προέκυπτε ότι ο γραφικός χαρακτήρας στον φάκελο, ανήκε στον παντοπώλη.\nΣε συνέντευξη Τύπου, ο διευθυντής του Ελληνικού Γραφολογικού Ινστιτούτου Δ. Βαληνδράς και οι γραφολόγοι Ν. Λιαρίκου και Δ. Θωμάς, δήλωσαν κατηγορηματικά ότι η γραφή στον φάκελο ΔΕΝ ανήκει στην Άννα Στακτοπούλου (Εφ. «Μακεδονία», Πέμπτη 7 Δεκεμβρίου 1978, σ. 1 και 3). Ο φάκελος 30 χρόνια αργότερα είχε εξαφανιστεί (καθόλου περίεργο…), ευτυχώς όμως υπήρχαν φωτογραφίες του πρωτότυπου με βάση τις οποίες έγιναν οι γραφολογικές εξετάσεις (Εφ. «Θεσσαλονίκη», Σάββατο 24 Φεβρουαρίου 1979, σ. 1).\nΈνας αθώος για 12 χρόνια στη φυλακή – Τι απέγινε ο Βαγγέλης Βασβανάς;\nΠαρά την καταδίκη του σε ισόβια, ο Στακτόπουλος έμεινε για 4 ακόμα χρόνια φρουρούμενος στα κρατητήρια της Ασφάλειας (!), με εντολή του Μουσχουντή για να μην ανακαλέσει την καθ’ απόδειξη «ομολογία» του. Αυτό, είχε σαν αποτέλεσμα να επιδεινωθεί η κατάσταση της υγείας του. Αποφυλακίστηκε το 1960, με αναστολή του υπολοίπου της ποινής του. Ως τον θάνατό του, το 1998, διακήρυσσε παντού την αθωότητά του. Ο Άρειος Πάγος, απέρριψε τις 4 συνολικά αιτήσεις που είχαν υποβληθεί για αναψηλάφηση της δίκης στην υπόθεση Πολκ, αδιαφορώντας για τα νέα στοιχεία που είχαν προκύψει και από τα οποία αποδεικνυόταν πλήρως η αθωότητα του Γρηγόρη Στακτόπουλου.\nΟ Αδάμ Μουζενίδης, όταν, υποτίθεται ότι δολοφόνησε τον Πολκ, ήταν ήδη νεκρός…Ο Βασβανάς, μετά το τέλος του εμφύλιου, πήγε στη Ρουμανία ως πολιτικός πρόσφυγας. Αν και ήξερε για το έγκλημα, την εμπλοκή του ονόματός του την πληροφορήθηκε μόλις το 1965 (!), όπως αποκάλυψε ο ίδιος σε συνέντευξή του στον Δημήτρη Γουσίδη (Δ. Γουσίδης, «Όπου Ζεις δεν Πατρίζεις», Αθήνα 1975, σ. 76-77). Από τότε, έκανε συνεχώς προσπάθειες για να επιστρέψει στην Ελλάδα και να αποκατασταθεί η αλήθεια. Κάτι τέτοιο δεν έγινε τελικά και ο Βασβανάς πέθανε στο εξωτερικό…\nΟι έξι εκδοχές για τη δολοφονία του Τζορτζ Πολκ\nΟ Σπύρος Κουζινόπουλος, στο εξαιρετικό βιβλίο του «ΟΙ ΜΕΓΑΛΕΣ ΠΟΛΙΤΙΚΕΣ ΔΟΛΟΦΟΝΙΕΣ ΣΤΗ ΘΕΣΣΑΛΟΝΙΚΗ ΤΟΥ 20ου ΑΙΩΝΑ» (Εκδόσεις ΙΑΝΟΣ, 2013) (από το οποίο αντλήσαμε τα περισσότερα στοιχεία για το σημερινό άρθρο και όπου υπάρχουν και οι εσωτερικές παραπομπές), παραθέτει μια σειρά από εκδοχές για τη δολοφονία του Πολκ. Τις αναφέρουμε περιληπτικά.\ni. Ο φίλος του Πολκ, Κώστας Χατζηαργύρης, θεωρεί ότι τον Πολκ δολοφόνησαν Βρετανοί πράκτορες. Ο τελευταίος άνθρωπος που είδε ζωντανό τον Πολκ ήταν ο Βρετανός Ράντολ Κόουτ, ο οποίος μια μέρα πριν την εύρεση του πτώματος, έφυγε αιφνιδιαστικά από τη Θεσσαλονίκη και αργότερα μετατέθηκε στο Όσλο της Νορβηγίας («Η Υπόθεση Πολκ – Ο Ρόλος των Ξένων Υπηρεσιών στην Ελλάδα»).\nii. Ο δημοσιογράφος και συγγραφέας Φοίβος Οικονομίδης στο βιβλίο του «Ο Πόλεμος, η Διείσδυση και η Προπαγάνδα στις Ελληνοαμερικανικές Σχέσεις» (Αθήνα, 2001) θεωρεί ότι τον Πολκ δολοφόνησαν Αμερικανοί, που δεν ήθελαν η «φωνή» του Μάρκου Βαφειάδη ν’ ακουστεί από τα 25 εκατομμύρια ακροατές του CBS. Μάλιστα, κατονομάζει ωε οργανωτή της δολοφονίας του Πολκ, τον Αμερικανό συνταγματάρχη Χάρβεϊ Σμιθ, στρατιωτικό ακόλουθο της πρεσβείας των Η.Π.Α. στην Ελλάδα.\niii. Η Αμερικανίδα δημοσιογράφος Κάτι Μόρτον στο βιβλίο της «The Polk Conspiracy» (New York, 1992), γράφει ότι με βάση απόρρητα αμερικανικά έγγραφα, δολοφόνος του Πολκ ήταν ένας Πειραιώτης παρακρατικός, ο οποίος πήγε στη Θεσσαλονίκη και μ’ έναν ντόπιο εκτελεστή, δολοφόνησαν τον Πολκ. Ηθικοί αυτουργοί της δολοφονίας ήταν οι υπουργοί της τότε κυβέρνησης. Ο Πολκ είχε βρει στοιχεία, σύμφωνα με τα οποία, αυτοί οι υπουργοί υπεξαιρούσαν χρήματα της αμερικανικής βοήθειας προς την Ελλάδα και τα κατέθεταν σε προσωπικούς τους λογαριασμούς. Αυτοί έδωσαν εντολή στον Πειραιώτη παρακρατικό να σκοτώσει τον Πολκ.\niv. Σε παρόμοια συμπεράσματα, καταλήγουν οι Ελίας Βλάντον και Ζακ Μέτγκερ, στο βιβλίο τους «Who Killed George Polk? The Press Covers Up a Death in the Family», Philadelphia, Pennsylvania, 1996.\nv. Ο σκηνοθέτης Γρηγόρης Γρηγοράτος, μετά από έρευνα 2,5 ετών για το ντοκιμαντέρ «Ο Φάκελος Πολκ στον Αέρα», αναφέρει ότι ίσως ο Πολκ δολοφονήθηκε από πράκτορες κάποιας άλλης χώρας εξαιτίας ενός βιβλίου για τα πετρέλαια της Μέσης Ανατολής, με τίτλο: «Το Μωσαϊκό της Μέσης Ανατολής», που ετοιμαζόταν να εκδώσει.\nvi. Ο γνωστός Αμερικανός συγγραφέας και ελληνιστής Έντμουντ Κίλι, στο βιβλίο του «Φόνος στον Θερμαϊκό», επιμένει ότι πολλοί παράγοντες από Ελλάδα, Η.Π.Α. και Μεγάλη Βρετανία συνεργάστηκαν για τη δολοφονία του Πολκ.\nΟ Αλέξης Παπαχελάς, στο βιβλίο του «Ο Βιασμός της Ελληνικής Δημοκρατίας. Ο Αμερικανικός Παράγων 1947-1967″ (Αθήνα, 1997), επισημαίνει ότι η δράση της CIA στην Ελλάδα, άρχισε το 1948 και ο ρόλος της στην υπόθεση παραμένει αδιευκρίνιστος.\nΑπό την πλευρά του ΚΚΕ, ο τότε πολιτικός κρατούμενος στο Γεντί Κουλέ, Κώστας Τσανικλίδης είπε:\n«Μπορεί η ηγεσία του ΚΚΕ να έκανε μια σειρά λάθη ακόμη και να έδωσε εντολή για δολοφονίες, αλλά τέτοια μεγάλη ανοησία δεν θα έκανε και δεν την έκανε. Αυτή ήταν δουλειά των μυστικών υπηρεσιών ξένων δυνάμεων, ίσως της Ιντέλιτζενς Σέρβις. Ήταν τακτική της τέτοιες ενέργειες»\nΚλείνουμε με όσα πίστευε ο Γουίλιαμ Πολκ, αδελφός του Τζορτζ, επίσης δημοσιογράφος.\n«Πιστεύω ότι είναι πολύ ισχυρή υπόθεση ότι οι άνθρωποι που ανησυχούσαν πολύ για το τι έκανε ο Τζορτζ Πολκ ήταν οι άνθρωποι της ακροδεξιάς κυβέρνησης στην Ελλάδα. Είναι μια μπερδεμένη ιστορία… Αυτός είναι ο λόγος για την πίεση που ασκήθηκε σε μένα και άλλα άτομα να μην ασχοληθούμε με την εξιχνίαση της υπόθεσης».\nΝέα διπλή επίθεση «Ρουβίκωνα» – Σε εταιρείες παροχής ηλεκτρικού ρεύματος\n8:14 πμ - Eσωτερική Ασφάλεια\nΆγριο έγκλημα στην Ιθάκη: Σύζυγος ξυλοκόπησε μέχρι θανάτου 40χρονο γιατί πίστευε ότι έχει σχέση με τη γυναίκα του\n8:13 πμ - Κοινωνία\nΒρετανία: Νέα έρευνα δίνει προβάδισμα 14% στους Συντηρητικούς\n8:11 πμ - Διεθνής πολιτική\nΤο υλικό που κάνει ακόμα και ανθρώπους να «εξαφανίζονται» (βίντεο)\n8:08 πμ - Τεχνολογία\nΑστυνομικοί στην Κροατία άνοιξαν πυρ εναντίον μεταναστών\n8:05 πμ - Διεθνή\nΙκανοποίηση στην κυβέρνηση: Δεν έγιναν επεισόδια, γιατί υπήρχε σχέδιο -Ο Τσίπρας στο δρόμο, ο ΣΥΡΙΖΑ στο 3%\n8:00 πμ - KΥΒΕΡΝΗΣΗ\nΜειώνεται ο κόφτης για απασχολούμενους συνταξιούχους –Αλλαγές και στους τίτλους κτίσης\n7:56 πμ - Οικονομία\nΈνα άγριο έγκλημα με δράστη έναν 54χρονο κάτοικο του νησιού και θύμα έναν 40χρονο αλλοδαπό συγκλονίζει τα τελευταία 24ωρα το\n«Πατήρ Κλεομένης»: Συνελήφθη από τους άνδρες της ΕΛ.ΑΣ. στον Ταΰγετο\nΣτα χέρια των αρχών βρίσκεται ο αυτοαποκαλούμενος Πατήρ Κλεομένης, μετά την ερήμην καταδίκη του για βανδαλισμό ο οποίος ήταν επί\nΞέφυγε η κατάσταση σε Θεσσαλονίκη-Αθήνα – Άγρια επεισόδια και κλεφτοπόλεμος στους δρόμους – Καίγονται αυτοκίνητα (upd)\nΞέφυγε η κατάσταση μετά την πορεία για το Πολυτεχνείο στη Θεσσαλονίκη, με επεισόδια να ξεσπούν στους δρόμους της πόλης. Το\nΧαροπαλεύει 12χρονος στην Γαστούνη – Έπεσε από την ταράτσα στον φωταγωγό\nΣε σοβαρή κατάσταση νοσηλεύεται στο Πανεπιστημιακό Νοσοκομείο της Πάτρας ένα αγόρι ηλικίας 12 ετών, το οποίο έπεσε από ύψος περίπου\nΗ πορεία για το Πολυτεχνείο ολοκληρώνεται σιγά-σιγά και με εντολή της Αστυνομίας άνοιξαν όλοι οι σταθμοί του Μετρό. Δίχως επεισόδια


Η Υπεράσπιση των δικαιωμάτων σου | ...μια άλλη μορφή της συνείδησης\nΣε περιπτώσεις που τα συναισθήματα μας έχουν περιφρονηθεί ή τα δικαιώματά μας έχουν καταπατηθεί, μπορούμε ν’ αντιδράσουμε με έναν από τους ακόλουθους τρεις τρόπους: α) επιθετικά, απαιτώντας τα δικαιώματά μας, χωρίς να λαμβάνουμε υπόψη τα δικαιώματα του άλλου προσώπου β) παθητικά, επιτρέποντας σε κάποιον να καταπατήσει τα δικαιώματά μας, χωρίς εμείς να διαμαρτυρηθούμε γι’ αυτό, γ) αυτο-υποστηρικτικά, μαχόμενοι, δηλαδή, για τα δικαιώματά μας, λαμβάνοντας όμως -παράλληλα- υπόψη και τα δικαιώματα του άλλου προσώπου. Οι αυτο-υποστηρικτικές τεχνικές μάς βοηθούν να διεκδικήσουμε τα δικαιώματά μας με τρόπους που μειώνουν την πιθανότητα αναμέτρησης.\nΤα τρία είδη αντιδράσεων στην πρόκληση\nΠροβληματικές καταστάσεις δημιουργούνται, όταν αισθανόμαστε ότι κάποιος καταπατά τα δικαιώματά μας. Ποια θα μπορούσε να είναι η αντίδρασή μας σε αυτές τις καταστάσεις;\nΑς ξεκινήσουμε με τη διάκριση τριών ειδών αντιδράσεων.\n1) Επιθετικές αντιδράσεις. Ενεργώ επιθετικά, όταν υποστηρίζω τα δικαιώματά μου, χωρίς, όμως, να λαμβάνω υπόψη μου τα δικαιώματα του άλλου.\nΠαράδειγμα: Στο σούπερ-μάρκετ υπάρχει μια μακριά ουρά ανθρώπων που περιμένουν υπομονετικά, για να πληρώσουν τις αγορές τους. Τη στιγμή αυτή έρχεται και η Ιωάννα. Περιμένει στη σειρά για λίγο κι έπειτα (με το έτσι θέλω), περνά στην αρχή της σειράς λέγοντας: «Δεν μπορώ να περιμένω όλη την ημέρα σ’ αυτήν τη σειρά, πρέπει να πάω στο σχολείο μου!»\nΤι σκέφτεστε για τη συμπεριφορά της Ιωάννας;\nΕίναι αλήθεια ότι η Ιωάννα έχει να πάει στο σχολείο της. Αλλά, όμως, τι θα γίνει και με τους άλλους; Μήπως μερικοί από αυτούς δεν έχουν, επίσης, να πάνε στην εργασία τους ή στο σπίτι τους; Δεν είναι τα δικαιώμα- τά τους εξίσου σήμαντικά με αυτά της Ιωάννας; Η Ιωάννα σκέφτηκε μόνο τα δικά της δικαιώματα! Δεν έκανε καμιά προσπάθεια να βρεθεί στη θέση των άλλων ανθρώπων που περιμένουν υπομονετικά στη σειρά. Αυτός είναι σίγουρα ένας τρόπος με τον οποίο δημιουργούνται προβλήματα.\n2) Παθητικές αντιδράσεις. Αντιδρώ παθητικά, όταν κάποιος καταπατά τα δικαιώματά μου, χωρίς εγώ να διαμαρτύρομαι:\n• Αφήνω κάποιον να μου πάρει τη σειρά στο κυλικείο.\n• Αφήνω κάποιον να μου πάρει το βιβλίο που διαβάζω κι εγώ αδιαμαρτύρητα τρέχω να βρω άλλο.\n• Κάποιος παίρνει τη σειρά μου στο παιγνίδι και δεν παραπονιέμαι.\n• Κατηγορούμαι για κάτι που δεν έκανα και δεν προσπαθώ να δώσω εξηγήσεις.\nΠαράδειγμα: Κάθε εβδομάδα, οι γονείς του Βασίλη του επιτρέπουν να αποφασίσει μαζί με την αδερφή του για το πού θα πάνε βόλτα. Δυο εβδομάδες πριν, ο Βασίλης ήθελε να πάει στην παραλία, αλλά η αδερφή του επέμενε να πάει στο λούνα παρκ. Ο Βασίλης συμφώνησε και πήγαν στο λούνα παρκ. Στο τέλος της προηγούμενης εβδομάδας ήθελε να κάνει ποδήλατο και η αδερφή του ήθελε να πάει στο πάρκο. Ο Βασίλης ήθελε πραγματικά να κάνει ποδήλατο, αλλά η αδερφή του επέμενε, κι έτσι ο Βασίλης παραιτήθηκε και πήγαν στο πάρκο.\nΠώς βλέπετε τη συμπεριφορά του Βασίλη;\nΔεν μπορούμε να θεωρήσουμε την αντίδραση του Βασίλη ως "κακή συμπεριφορά!". Αυτό που έκανε ο Βασίλης ήταν απλώς να εγκαταλείψει το δικαίωμά του να απαιτήσει την ικανοποίηση και των δικών του επιθυμιών, μέσα από ένα δίκαιο κι αντικειμενικό διάλογο. Στην πραγματικότητα, επέτρεψε στην αδερφή του να καταπατήσει αυτό το δικαίωμά του. Ενώ αυτός ο τρόπος παθητικής αντίδρασης είναι πιθανό να μη δημιουργήσει πρόβλημα στους άλλους ανθρώπους, ίσως, όμως, να μην είναι κι ο καλύτερος τρόπος αντίδρασης για τον ίδιο τον Βασίλη. Στην πραγματικότητα, ίσως υπάρξουν -μακροπρόθεσμα- κάποια αρνητικά αποτελέσματα για τον Βασίλη:\n• Σε πιο σοβαρές καταστάσεις, οι άλλοι άνθρωποι ίσως χάσουν τον σεβασμό τους για τον Βασίλη, όταν αποτύχει να υποστηρίξει αυτά που νομίζει σωστά.\n• Ο Βασίλης μπορεί, ακόμα, να οικοδομήσει μια μάλλον αρνητική εικόνα για τον εαυτό του σαν κάποιος αδύναμος που παραιτείται ακόμα κι όταν έχει δίκιο.\nΜε την παθητική συμπεριφορά καταπατούμε τα δικαιώματά μας, αποτυγχάνοντας να εκφράσουμε τα συναισθήματά μας, τις ανάγκες και τις απόψεις μας. Αυτό μπορεί να προκαλέσει συναισθήματα ανεπάρκειας, κατάθλιψης και ανικανότητας.\n3) Αυτο-υποστηρικτικές αντιδράσεις: Μια αυτο-υπρστηρικτική αντίδράση είναι συχνά μια καλή εναλλακτική λύση και στις επιθετικές και στις παθητικές αντιδράσεις. Αυτο-υποστηρίζομαι, όταν πολεμώ για τα δικαιώματά μου, αλλά την ίδια στιγμή λαμβάνω υπόψη μου σοβαρά και τα δικαιώματα του άλλου προσώπου.\nΜερικοί άνθρωποι δε γνωρίζουν τη διαφορά μεταξύ επιθετικής και αυτο-υποστηρικτικής συμπεριφοράς. Κάποιοι άλλοι θα ήθελαν να αυτο-υποστηρίζονται, αλλά δε γνωρίζουν πώς. Προκειμένου να βεβαιωθούμε ότι γνωρίζουμε τη διαφορά μεταξύ επιθετικής και αυτο-υποστηρικτικής συμπεριφοράς, ας εξετάσουμε κάποιες απλές τακτικές υποστήριξης των δικαιωμάτων μας, αλλά μ’ έναν τρόπο που μειώνει τις ευκαιρίες αναμέτρησης.\nΑυτο-υποστηρικτικές Τεχνικές- «Υπεράσπισε τα δικαιώματά σου!»\n1) Υποστήριξη με «ενσυναίσθηση»: Εδώ, βεβαιωθείτε ότι αυτό που θα πείτε στο άλλο πρόσωπο περιέχει δύο ξεκάθαρες και σαφείς αντιδράσεις:\n• ότι είστε μεν ευαίσθητοι στα συναισθήματα του άλλου προσώπου • («ενσυναίσθηση»), αλλά\n• ότι κι εσείς, επίσης, έχετε κάτι να πείτε (αυτο-υποστήριξη).\nΠαράδειγμα: Ας χρησιμοποιήσουμε την κατάσταση όπου η Ιωάννα είχε υποσχεθεί να είναι στο σπίτι στις 4.00, γιατί έπρεπε να πάει στον οδοντίατρο, αλλά πήγε στο σπίτι της στις 4.45.\nΗ μητέρα της Ιωάννας λέει θυμωμένα; «Συμφώνησες να είσαι στο σπίτι στις 4.00, αλλά τώρα είναι 4.45. Ανησύχησα! Πήγαινε στο δωμάτιό σου!».\nΕδώ παρουσιάζουμε μερικές αυτο-υποστηρικτικές αντιδράσεις με «ενσυναίσθηση»;\n• I: Μαμά, καταλαβαίνω ότι είσαι θυμωμένη μαζί μου και έχεις δίκιο γι’ αυτό, αλλά άφησε με να σου εξηγήσω τι ακριβώς συνέβη, όταν επέστρεφα στο σπίτι...\n• I: Είσαι θυμωμένη που άργησα, αλλά άκουσε το λόγο που άργησα.\n• I: Καταλαβαίνω ότι είσαι θυμωμένη, και έχεις δίκιο γι’ αυτό, αλλά πρέπει να σου εξηγήσω τι ακριβώς συνέβη...\n• I: Ναι, ξέρω ότι είσαι θυμωμένη, γιατί δεν ήμουν συνεπής στο ραντεβού μου, αλλά άφησέ με να σου εξηγήσω τι συνέβη με την Άννα.\nΣημειώστε ότι σε καθεμιά από τις δηλώσεις της, η Ιωάννα αναγνωρίζει ότι δίκαια η μητέρα της θυμώνει. Την ίδια στιγμή, όμως, έχει τη δίκαιη απαίτηση να δώσει στη μητέρα της και κάποια σημαντική εξήγηση. Η Ιωάννα δηλώνει στην ιστορία μας ότι έχει αντιληφθεί τα συναισθήματα του άλλου προσώπου, καταλαβαίνει ότι η μητέρα της είναι θυμωμένη και ανήσυχη, αλλά, επίσης, υποστηρίζει το δικαίωμά της να ακουστεί και να δικαιολογήσει την ασυνέπειά της στη συγκεκριμένη ιστορία.\nΕίναι απολύτως απαραίτητο να αναγνωρίσουμε ότι, εάν η έκφραση της «ενσυναίσθησής» της παραμεριστεί, τότε η αυτο-υποστηρικτική τεχνική παίρνει πολύ διαφορετική σημασία, με -πιθανότατα- πολύ διαφορετικό αποτέλεσμα.\nΗ μητέρα της Ιωάννας λέει θυμωμένα: «Συμφώνησες να είσαι στο σπίτι στις 4.00 και τώρα είναι 4.45. Ανησύχησα! Πήγαινε στο δωμάτιό σου!».\nΤώρα, παραθέτουμε και μερικές αντιδράσεις χωρίς εκφράσεις «ενσυναίσθησης»;\n• I: Μαμά, άφησέ με να σου εξηγήσω τι ακριβώς συνέβη, όταν επέστρεφα στο σπίτι...\n• I: Άκουσε, γιατί επέστρεψα αργά στο σπίτι.\n• I: Πρέπει να σου πω...\n• I: Άφησέ με να σου πω τι συνέβη στην Άννα.\nΑυτές οι προτάσεις που δεν εκφράζουν «ενσυναίσθηση» αποτυγχάνουν να βοηθήσουν την Ιωάννα να δείξει στη μητέρα της ότι αντιλαμβάνεται το θυμό της και την ανησυχία της, με αποτέλεσμα να μην εκφράζει σεβασμό για τα συναισθήματα της μητέρας της. Με αυτόν τον τρόπο, η μητέρα της νιώθει ότι τα συναισθήματά της είναι αδικαιολόγητα, ότι δεν έχει, δηλαδή, κανένα δικαίωμα να είναι θυμωμένη, αλλά και ασήμαντα, γιατί ο θυμός της είναι δευτερεύων σε σχέση με τα συναισθήματα της Ιωάννας. Θυμηθείτε ότι σε μια προηγούμενη ενότητα δείξαμε ότι η αποτυχία να αναγνωρίσουμε τα συναισθήματα των άλλων είναι μια πρόκληση και στην αυτο-εικόνα και στην αυτοεκτίμησή τους και ότι έτσι, οδηγεί στον πόνο και στο θυμό. Αυτό θα έκανε σίγουρα χειρότερη τη συγκεκριμένη κατάσταση, τόσο για την Ιωάννα, όσο και για τη μητέρα της!\nΗ αυτο-υποστήριξη με «ενσυναίσθηση» είναι ιδιαίτερα σημαντική και κατάλληλη για τους νέους ανθρώπους, όταν έρχονται σε επαφή με άτομα που ασκούν εξουσία και τα οποία είναι θυμωμένα μαζί τους.\n2) Το σπασμένο κασετόφωνο: Με αυτήν τη μέθοδο επαναλαμβάνετε ξανά και ξανά τι είδους δικαιώματα έχετε ή θα θέλατε να έχετε.\nΠαράδειγμα: Ένας γνωστός πήρε το γουόκμαν σας. Εσείς επαναλάβετε πολλές φορές: «Σε παρακαλώ, δώσε μου το γουόκμαν μου... Σε παρακαλώ δώσε μου το γουόκμαν μου...».\nΗ τεχνική ονομάζεται "σπασμένο κασετόφωνο", διότι επαναλαμβάνεις το ίδιο και το ίδιο σε μια ήρεμη και μονότονη φωνή. Δεν υπάρχει κλιμάκωση, επομένως δεν υπάρχουν αυξανόμενη ένταση, απειλές, ή απειλητικές χειρονομίες. Η επαναλαμβανόμενη υπενθύμιση έχει ως σκοπό να κουράσει τον αντίπαλό σας. Βαριέται τη συνεχή γκρίνια σας και, στο τέλος, ίσως αναγκαστεί να υποκύψει στην επιθυμία σας.\n3) Κλιμακωτή υποστήριξη: Πρόκειται για μιαν ακολουθία αντιδράσεων με αυξανόμενη αυτο-υποστήριξη.\nΓια παράδειγμα, ένας φίλος έχει πάρει το γουόκμαν μου.\nΣε παρακαλώ, δώσε μου πίσω το γουόκμαν μου!\nΣου ζήτησα να μου δώσεις το γουόκμαν μου!\nΘέλω το γουόκμαν μου τώρα!\nΗ μέγιστη αυτο-υποστήριξη:\nΕάν δε μου δώσεις το γουόκμαν μου τώρα, θα πάω στο Διευθυντή και θα έρθει εκείνος να σου το πάρει!\nΌταν έρχεστε αντιμέτωποι με μια κατάσταση, όπου διεκδικείτε τα δικαιώματά σας, η «κλιμακωτή τακτική» αυτο-υποστήριξης αναφέρει ότι δεν πρέπει να δίνουμε την πιο δυνατή, και την πιο σκληρή αντίδρασή μας πρώτα! Ας αφήσουμε τον αντίπαλό μας να δει ότι μαχόμαστε για τα δικαιώματά μας. Ας του δώσουμε μια ευκαιρία να δει πώς είναι η κατάσταση. Ίσως έτσι δε χρειαστεί να φτάσουμε στην ανοιχτή αντιπαράθεση, δηλαδή στο μέγιστο σημείο αυτο-υποστήριξης.\n4) «Αμυντική σύγχυση»: Πρόκειται για μια τεχνική που αποσκοπεί στο να σταματήσει κάποια εξελισσόμενη προφορική διαμάχη.\nΠαραθέτουμε στη συνέχεια ένα παράδειγμα:\nΠέτρος: Είσαι χαζός.\nΓιάννης: Έχεις δίκιο, είμαι χαζός!\nΣτη μέση μιας πολύ δυσάρεστης προφορικής ανταλλαγής, μπορείτε να «μπερδέψετε» το πρόσωπο που σας προκάλεσε με μια μη αναμενόμενη αντίδραση, όπως η «συμφωνία» στο παράδειγμα. Η συμφωνία δε υποδηλώνει πραγματικά την αλήθεια, αλλά είναι ένας τρόπος να γυρίσουμε την κατάσταση στο αστείο. Αυτή η μη αναμενόμενη αντίδραση μπορεί να σπάσει την αλυσίδα δράσης-αντίδρασης, και να αλλάξει τη διάθεση. Είναι μια τακτική αποκλιμάκωσης, που μπορεί να φανεί αρκετά χρήσιμη.


Σύγκριση τιμών ενοικίασης αυτοκινήτου από το Ντουκμ Διεθνές με τη Skyscanner\nΣυγκρίνετε τις επιλογές ενοικίασης αυτοκινήτου στο Ντουκμ Διεθνές\nΑνεξάρτητα από το εάν πετάτε προς Ντουκμ Διεθνές για μια μικρή απόδραση ή για διαμονή μεγαλύτερης διάρκειας, μπορείτε να αποβάλετε το άγχος για το ταξίδι σας ενοικιάζοντας αυτοκίνητο. Με τόσες πολλές εταιρείες ενοικίασης αυτοκινήτων από τις οποίες μπορείτε να επιλέξετε, η Skyscanner σας διευκολύνει να βρείτε την καλύτερη προσφορά. Απλώς πείτε μας τις ημερομηνίες και θα σας δείξουμε ποια αυτοκίνητα είναι διαθέσιμα και από ποιες εταιρείες ενοικίασης: και κάτι ακόμα πιο σημαντικό, ποιες εταιρείες προσφέρουν τις καλύτερες τιμές.\nΜπορείτε να απολαύσετε περισσότερο το ταξίδι σας αν ενοικιάσετε αυτοκίνητο. Δεν χρειάζεται να εξαρτάστε από τις δημόσιες συγκοινωνίες από και προς το Ντουκμ Διεθνές. Αντίθετα, μπορείτε να κατεβείτε από το αεροπλάνο και να μεταβείτε απευθείας στον προορισμό σας οδηγώντας. Δεν θα πασχίζετε πλέον να στριμώξετε τις αποσκευές σας σε συνωστισμένα λεωφορεία.\nΕμείς σας προσφέρουμε τη δυνατότητα να ενοικιάσετε είτε ένα μίνι βαν για όσους κάνουν διακοπές με μεγάλη οικογένεια είτε ένα διθέσιο αυτοκίνητο πόλης για ρομαντικές αποδράσεις ή κάτι ανάμεσα στα δύο. Όταν συγκρίνετε ενοικιάσεις αυτοκινήτων στο Ντουκμ Διεθνές θα σας δείχνουμε τις καλύτερες προσφορές για διάφορα οχήματα ώστε να επιλέγετε το καλύτερο αυτοκίνητο για το ταξίδι σας σε τιμή που σας συμφέρει οικονομικά.\nΟι σελίδες πληροφοριών σχετικά με την ενοικίαση αυτοκινήτων περιέχουν όλα όσα πρέπει να γνωρίζετε για τις εταιρείες ενοικίασης που είναι διαθέσιμες στο Ντουκμ Διεθνές. Οι οδηγοί πόλης μας θα σας βοηθήσουν να προγραμματίσετε το ταξίδι σας και να ξεκινήσετε με χαρά. Αν θέλετε ξενοδοχεία κοντά στο Ντουκμ Διεθνές, με τη Skyscanner μπορείτε να τα συγκρίνετε κι αυτά και να βρείτε τις καλύτερες προσφορές: είτε θέλετε να παραδώσετε το αυτοκίνητό σας στο Ντουκμ Διεθνές πρώτα είτε να το παρκάρετε έξω από το ξενοδοχείο.\nΝα θυμάστε ότι πρέπει να έχετε μαζί σας το δίπλωμα οδήγησης καθώς οι περισσότερες εταιρείες ενοικίασης αυτοκινήτων στο Ντουκμ Διεθνές θα σας τo ζητήσουν για να σας επιτρέψουν να φύγετε.\nΠληροφορίες για Ντουκμ Διεθνές\nΣύγκριση πτήσεων προς Ντουκμ ΔιεθνέςΑναζήτηση πτήσεων\nΣύγκριση ξενοδοχείων σε ΝτουκμΑναζήτηση ξενοδοχείων


Ζωή Λιβανίου: Ο τόπος μας μπορεί και πρέπει να αποκτήσει νέες αξίες και νέες προοπτικές\n• Η πρόταση του Θεάτρου Χαλκίδας και του Αναγκαστικού Συνεταιρισμού μπορεί να δώσει νέα πνοή τόσο στην Αυλίδα όσο και στη Χαλκίδα\n► Τις τελευταίες ημέρες το ενδιαφέρον για τον αρχαιολογικό χώρο της Αυλίδας είναι έντονο. Επιτέλους. Αφορμή η εκκίνηση της διαδικασίας οριοθέτησης του αρχαιολογικού χώρου από το Υπουργείο Πολιτισμού. Επιτέλους. Φορείς της πόλης και φυσικά πρόσωπα δηλώνουν αιφνιδιασμένοι. Ίσως ήταν βολική η στασιμότητα που υπήρχε στον ακριβή ορισμό της αρχαιολογικής ζώνης εδώ και δεκαετίες. Ίσως η πρόταση του Υπουργείου ανατρέπει κάποιους σχεδιασμούς. Σε ότι αφορά τα φαιδρά της υπόθεσης δηλώνω μόνο στους παροικούντες την Ιερουσαλήμ να μην κρίνουν εξ ιδίων τα αλλότρια.


Xenia Palace Portaria - Ελληνικό Πρωϊνό\nΤο Xenia Portaria ατενίζει τον Βόλο, τον Παγασητικό και το Πήλιο με τον αέρα ενός ξενοδοχείου που συνδυάζει αριστοτεχνικά την πολυτέλεια με τις εξαιρετικές παροχές και την άψογη φιλοξενία. Επιβλητικό, κομψό, αριστοκρατικό και μαγευτικό, το νέο στολίδι της Πορταριάς αποτελεί ιδανική επιλογή για διακοπές με ποιότητα και ένα εξαίρετο ορμητήριο για εκδρομές!\nΔιαθέτει εξωτερική πισίνα και pool bar, καλαίσθητο χώρο υποδοχής, ξύλινα πατώματα, διακριτικό φωτισμό, αναπαυτικά έπιπλα, υπέροχο χώρο καθιστικού, ειδικά διαμορφωμένο χώρο δίπλα από το ξενοδοχείο όπου λειτουργεί η ταβέρνα La Veranda κ.ά.\nTo πρωινό σερβίρεται στο εστιατόριο «Belvedere» στο ισόγειο του ξενοδοχείου, από τις 08:00 έως τις 11:00 το πρωί.\nΣερβίρονται καθημερινά γάλα, γιαούρτι, βούτυρο, διάφορα είδη τυριών (φέτα, μανούρι, κασέρι, γαλοτύρι, μυζήθρα κλπ), αλλά και προϊόντα φυτικής προέλευσης όπως λαχανικά και φρούτα. Επιπλέον, αξίζει να δοκιμάσει κανείς το μαύρο ζυμωτό ψωμί και το ωμό ελαιόλαδο ως βασικό συστατικό, τον καυτό τραχανά τριμμένο με μπόλικο τυρί και τη γλυκιά κολοκυθόπιτα, τους λαγγίτες με τυρί ή ζάχαρη, τη γαλατόπιτα, τις αλμυρές ή γλυκές αυγοφέτες, τον ξινό τραχανά, την παραδοσιακή μπατζίνα κ.ά. Ο πρωινός μπουφές ολοκληρώνεται με χαλβά Φαρσάλων, χωριάτικα λουκάνικα Τρικάλων, διάφορα γλυκά του κουταλιού και μαρμελάδες Πηλίου.\nΔιεύθυνση:ΠΟΡΤΑΡΙΑ ΒΟΛΟΥ ΜΑΓΝΗΣΙΑΣ


Νέος Αστυνομικός Διευθυντής Ηλείας ο Απόστολος Μαρτζάκλης - Ηλεία Live!\nΑνακοινώθηκαν οι τοποθετήσεις των Ταξιαρχών της ΕΛ.ΑΣ. στο πλαίσιο των έκτακτων κρίσεων. Ο Ταξίαρχος Απόστολος Μαρτζάκλης που υπηρετούσε στην Υποδιεύθυνση Ασφάλειας Πατρών, αναλαμβάνει νέος Αστυνομικός Διευθυντής Ηλείας, μετά και την αποστρατεία του Σωτήρη Παπασωτηρίου. Έτσι επιβεβαιώθηκαν οι πληροφορίες του ilialive.gr, όπως είχαμε αναφέρει και σε προηγούμενο ρεπορτάζ μας.\nΓενικός Αστυνομικός Διευθυντής Δυτ. Ελλάδας αναλαμβάνει ο Ταξίαρχος Νικόλαος Κοτρωνιάς, ο μέχρι πρότινος Αστυνομικός Διευθυντής Αχαΐας.\nTags Κρίσεις ΕΛ.ΑΣ., Απόστολος Μαρτζάκλης, Αστυνομικός Διευθυντής Ηλείας\nΗλεία: Παραμένει ο Ταξίαρχος Απ. Μαρτζάκλης ως Αστυνομικός Διευθυντής του νομού


Πως να τρώει το παιδί σας μήλο | Ευτύχης Μπλέτσας\nΠως να τρώει το παιδί σας μήλο\nΚαμιά φορά είναι δύσκολο να κάνεις το παιδί σου να φάει μήλο και είναι δύσκολο να το πείσεις με επιχειρήματα όπως ότι έχει βιταμίνες και άλλα θρεπτικά συστατικά που θα βρεις στο άρθρο μας εδώ. Όταν λοιπόν τα πράγματα δυσκολεύουν και το μικρό σας αγγελούδι ασκεί βέτο και δεν δέχεται ούτε μπουκιά μήλου κάντε το φρούτο του παιχνίδι. Φτιάξτε του ένα όμορφο μουτράκι και δώστε του να το φάει. Είναι πολύ πιο σίγουρη επιλογή και θα σας συνιστούσα να το κάνετε και για εσάς το ίδιο αν δεν τρώτε μήλα. Είναι μια ευχάριστη νότα στην διατροφή σας και το σώμα σας θα σας ευγνωμονεί μετά από αυτό. Εγώ δίνω ιδέες… εσείς δεν έχετε παρά να τις υλοποιείσετε και να ομορφύνετε την ζωή σας.\nΕμείς φτιάξαμε ένα και και του βάλαμε και καπελάκι από πορτοκάλι. Το ονομάσαμε Θεόφιλο και θα τον δείτε σε κάποια επόμενα επεισόδια του Happy Cook . Αναζητήστε τον Θεόφιλο στα ράφια της κουζίνας μας. Ακόμη καλύτερα;; Βάλτε τους μικρούς μας φίλους να το κάνουν αυτό και στείλτε μας μήνυμα στην σελίδα της εκπομπής μας εδώ. 🙂\nΕxtra Tip: Μπορείτε και εσείς να δώσετε όνομα στο μήλο και να πείτε στο παιδί σας πως όταν μπει στον οργανισμό του θα αρχίσει να του δίνει βιταμίνες και θρεπτικά συστατικά. 🙂\nΟ πιο αποτελεσματικός όμως τρόπος για να εμπνεύστε το παιδί σας να φάει μήλο είναι να τρώτε και εσείς!\nΤρόπος παρασκευής: Γίνεται εύκολα κόβοντας με ένα μαχαίρι μια φέτα από το μήλο και βγάζοντας δύο μπαλάκια με το melon baller. Κάντε το αν δεν τρώτε και εσείς μήλο!\npaidi milo δεν τρώει μήλο δεν τρώει το παιδί μήλο Μήλο παιδί ΠΩΣ τρώει\t2015-01-23


Ολοκληρώνεται ο ελαιοχρωματισμός του Λυκείου Βελεστίνου\nΤελευταία ενημέρωση: 2013-05-10, 16:20:53\nΞεκίνησαν πριν μερικές ημέρες και ολοκληρώνονται εντός ημερών οι εργασίες ελαιοχρωματισμού του Γενικού Λυκείου Βελεστίνου στο πλαίσιο παρεμβάσεων που εκτελούνται από το Δήμο Ρήγα Φεραίου μέσω εργολαβίας. Το σχολείο συμμετέχει σε ευρωπαϊκό πρόγραμμα «Comenius» και σε πολύ σύντομο χρονικό διάστημα θα υποδεχθεί μαθητές και καθηγητές από άλλες χώρες.\nΟι παρεμβάσεις ελαιοχρωματισμού αφορούν όλες τις αίθουσες διδασκαλίας του διδακτηρίου που στεγάζεται το Γενικό Λύκειο, στην είσοδο του Βελεστίνου, από την πλευρά του Αερινού.\nΤέτοιου είδους εργασίες είχαν να πραγματοποιηθούν πολλά χρόνια στο σχολικό συγκρότημα και ο Δήμος Ρήγα Φεραίου βρήκε τους πόρους για την πραγματοποίηση των απαιτούμενων παρεμβάσεων. Παράλληλα παρεμβάσεις έχουν γίνει και στον αύλειο χώρο με την αντικατάσταση παγκακιών, αλλά και στους χώρους υγιεινής.\nΧθες η Δήμαρχος Ρήγα Φεραίου κ. Ελένη Λαΐτσου επισκέφθηκε το χώρο του Γενικού Λυκείου Βελεστίνου, όπου είδε από κοντά την πορεία των εργασιών.\nΌπως τόνισε η ίδια «η αισθητική αναβάθμιση και η βελτίωση των χώρων στέγασης αποτελούν κρίσιμη προϋπόθεση, ώστε οι μαθητές να διδάσκονται σε ένα πιο ελκυστικό μαθησιακό περιβάλλον και να έρχονται πιο κοντά στη γνώση. Συγχρόνως οι σχολικές μονάδες, όταν διαθέτουν κατάλληλες υποδομές, μπορούν και ενεργοποιούνται πιο εύκολα σε ευρωπαϊκά προγράμματα και γενικότερες εκπαιδευτικές δράσεις”.\nΣτο μεταξύ πραγματοποιήθηκε χθες η δημοπρασία των δύο κυλικείων ΚΑΠΗ - Ριζομύλου και Στεφανοβικείου, προκειμένου να μπορούν λειτουργούν και να εξυπηρετούνται οι θαμώνες.\nΠαράλληλα το Περίβλεπτο επισκέφθηκε χθες η κ. Λαΐτσου, όπου διευθετήθηκαν και οι τελευταίες λεπτομέρειες σχετικά με τα εγκαίνια της πλατείας της περιοχής τα οποία θα πραγματοποιηθούν την Κυριακή του Θωμά στις 11 το πρωί.\nTέλος μέχρι τις 15 Μαΐου θα μπορούν οι ενδιαφερόμενοι να υποβάλουν αίτηση στα ΚΕΠ και τις Τοπικές Κοινότητες του Δήμου για να συμμετάσχουν στο πρόγραμμα διάθεσης δωρεάν τροφίμων του Υπουργείου Αγροτικής Ανάπτυξης και Τροφίμων.\nΟ Δήμος συμμετέχει για τρίτη συνεχή φορά στο πρόγραμμα, ενώ υπάρχει έντονο ενδιαφέρον από τους δημότες.\nΕπίσης, από το Δήμο Ρήγα Φεραίου γίνονται οι απαιτούμενες ενέργειες, ώστε το έργο κατασκευής του δεύτερου περιφερειακού δρόμου που ήδη έχει εξασφαλίσει χρηματοδότηση από το ΕΣΠΑ, να ξεκινήσει άμεσα.\nΟλοκληρώνεται ο ελαιοχρωματισμός του Λυκείου Βελεστίνου-Βόλος-Μαγνησία


12 «so what» που λέγοντάς τα γινόμαστε ευάλωτοι μα όχι πληγωμένοι\nΑρχική σελίδα ΑΠΟΨΕΙΣ 12 «so what» που λέγοντάς τα γινόμαστε ευάλωτοι μα όχι πληγωμένοι\nνα δώσεις λίγο χρόνο να σκεφτείς ότι θα τη βρεις την άκρη.\nΘα απορρίψω το κλισέ «ό,τι δε μας σκοτώνει, μας κάνει πιο δυνατούς». Είναι όμως ζωτικής σημασίας να μπορεί κάποιος να συνειδητοποιεί πως η επαφή μας με καταστάσεις κι ανθρώπους που δεν κυμαίνονται στην comfort zone μας είναι αυτά που μας ενεργοποιούν δυνάμεις κι ένστικτα που πιθανότατα δεν είχαμε αντιληφθεί ότι υπήρχαν μέσα μας.\nΑν σκεφτεί κανείς τι ήταν αυτό ή ποιος ήταν αυτός που τον ζόρισε και τον έκαναν να διαχειριστεί αλλιώς τον χρόνο του και την ήδη υφιστάμενη και παγιωμένη συνήθεια που μέχρι τώρα είχε, θα βρεθεί μπροστά σε κάτι πάρα πολύ όμορφο και βαθιά αληθινό. Θα δει ότι κατάφερε να δοκιμάσει άλλες προσωπικές αντοχές, διατηρώντας ταυτόχρονα και τα προσαρμοσμένα σ’ αυτόν όρια που τόσο σκληρά πάλεψε να εγκαταστήσει. Δε θα δει όμως μόνο αυτό, γιατί μέσα από την εσωτερική διεργασία που θα γίνεται πλέον συνειδητά, θ’ αντιληφθεί ότι τελικά δεν ήταν και τόσο δύσκολο, απλώς βρισκόταν εγκλωβισμένος στην ασφαλή τακτική του μη-ρίσκου από φόβο μην απογοητευτεί, απορριφθεί, πληγωθεί.\nΤι κι αν ξύπνησες κι έξω έχει κατακλυσμό; Δώσε day-off στον εαυτό σου κι άδραξε τη μέρα μέσα.\nΤι κι αν περίμενες εκείνο το μήνυμα που δεν ήρθε ποτέ; Σίγουρα έλαβες πόσα άλλα.\nΤι κι αν είχες προγραμματισμένο εκείνο το ραντεβού και στο ανέβαλαν; Δώσε ευκαιρία σε κάποιο άλλο που ίσως εσύ ανέβαλες.\nΤι κι αν είχες σκοπό να κάνεις παστίτσιο αλλά τελικά δεν έχεις εκείνα τα τρυπητά μακαρόνια; Σίγουρα έχεις πέννες ή σπαγγέτι.\nΤι κι αν έμεινες από μπαταρία μέσα στη μέση του δρόμου; Τόσοι περαστικοί περιμένουν να σου δείξουν την ευγενική καλοσύνη των ξένων.\nΤι κι αν το deadline της εργασίας σου πλησιάζει και δεν έχεις βρει ακόμη ούτε το thesis σου; Μπλόκαρες. Συμβαίνει. Γι’ αυτό υπάρχουν οι φίλοι, οι συμφοιτητές, οι γονείς. Δοκίμασέ τους όλους.\nΤι κι αν είσαι μόνος εκείνη τη στιγμή που δε θέλεις με τίποτα να είσαι μόνος; Σίγουρα θα υπάρχει κάποιος που νιώθει ακριβώς το ίδιο. Μήπως να ψάξεις να τον βρεις;\nΤι κι αν είχες δεδομένο ότι ένας φίλος θα ήταν εκεί για πάντα; Γύρνα τούμπα την απογοήτευση και μετάτρεψέ την σε ωφέλιμο συναίσθημα αυτοπροστασίας.\nΤι κι αν κατάλαβες ότι οι γονείς σου δεν είναι super heroes; Είναι από αυτές τις απομυθοποιήσεις που πάντα ήθελες να βγουν αληθινές. Να χαίρεσαι γι’ αυτούς που σου έδειξαν ότι ζορίζονται στα δύσκολα.\nΤι κι αν σήμερα ο καφές που πήρες ήταν χάλια; Θα ξέρεις ένα μαγαζί που δεν πρόκειται να προτιμήσεις ξανά.\nΤι κι αν χώρισες; Σημαίνει πως κάποτε ερωτεύτηκες κι έδωσες μια ευκαιρία, άρα ξέρεις πώς να το ξανακάνεις.\nΤι κι αν τα πράγματα δεν ήρθαν έτσι όπως τα περίμενες; Η δύναμή σου δεν είναι η αποδοχή αυτού αλλά η επιμονή που έχεις στο να μην τα επιτρέπεις να σε ελέγχουν.\nΠόσο εύκολο και βαρετό θα ήταν αν οι ζωές μας κυλούσαν έτσι ακριβώς όπως εμείς θα είχαμε προγραμματίσει; Βασικά δε θα ήταν εύκολο. Ουτοπικό θα ήταν. Σαφώς και ο προγραμματισμός σώζει πολλά στην καθημερινότητά μας, εφόσον όμως τον έχουμε εμείς υπό τον έλεγχό μας κι όχι αυτός.\nΕίναι ευκολότερο να προσεγγίσεις μια δύσκολη κατάσταση όταν έχεις αποδεχτεί ότι θα ζοριστείς. Το ζόρι βέβαια δεν είναι το ίδιο για όλους. Όσο αχανές είναι το μέσα μας, άλλο τόσο είναι και ο τρόπος με τον οποίο ο καθένας θα επιλέξει ν’ αντιδράσει τη δεδομένη στιγμή που θα το πάρει απόφαση. Το κλειδί στην όλη ιστορία είναι να μη θεωρείς ότι κάτι έχει λήξει επειδή η πρώτη σου εναλλακτική στο να επαναφέρεις μια πρότερη κατάσταση σε ισχύ είναι όσο πιο μαύρη γίνεται.\nΑντ΄αυτού, κάνε χρήση των τόσων άλλων εναλλακτικών και δες ότι είναι φουλ ευεργετικό να δώσεις λίγο χρόνο να σκεφτείς ότι θα τη βρεις την άκρη, no matter what. Να ανήκεις, όχι με την έννοια που ξέρουμε όλοι, την καθόλου ασήμαντη κατά τ’ άλλα, μα με μία πιο βαθιά πιο εσωτερική. Να ανήκεις στις ευάλωτες και δύσκολες στιγμές σου, για να σου ανήκουν οι υπέροχές σου.\n«Θα χρειαστεί να επιδιώξουμε να βρισκόμαστε με ανθρώπους διαφορετικούς από εμάς. Θα χρειαστεί να δηλώσουμε συμμετοχή, να λάβουμε μέρος, να πιάσουμε μια θέση στο τραπέζι. Θα χρειαστεί να μάθουμε πώς να ακούμε, πώς να κάνουμε δύσκολες συζητήσεις, πώς να αναζητούμε τη χαρά, να μοιραζόμαστε τον πόνο και να είμαστε περισσότερο φιλοπερίεργοι παρά αμυντικοί, ενώ ταυτόχρονα να αναζητούμε στιγμές συνύπαρξης. Το πραγματικό ανήκειν δεν είναι παθητικό. Δεν είναι το ανήκειν που προκύπτει απλώς και μόνο επειδή ενταχθήκαμε σε μια ομάδα. Δεν έχει να κάνει με το να προσαρμοζόμαστε ή με το να υποκρινόμαστε και να ξεπουλιόμαστε επειδή αυτό είναι πιο ασφαλές. Είναι μια πρακτική που απαιτεί από μας να γίνουμε πιο ευάλωτοι, να νιώσουμε άβολα και να μάθουμε πώς να είμαστε παρόντες όταν βρισκόμαστε με άλλους ανθρώπους χωρίς να θυσιάζουμε αυτό που είμαστε πραγματικά. Θέλουμε ν’ ανήκουμε πραγματικά κάπου, αλλά χρειάζεται να επενδύσουμε θάρρος για να μπούμε εν γνώσει μας βαθιά στις δύσκολες στιγμές.» Brene Brown


Μεγάλη απώλεια στο χώρο του ψαροτούφεκου, καλό ταξίδι Λευτέρη Spazar - Boat & Fishing\nΑΡΧΙΚΗ / ΝΕΑ & ΕΙΔΗΣΕΙΣ /\tΜεγάλη απώλεια στο χώρο του ψαροτούφεκου, καλό ταξίδι Λευτέρη Spazar\nΜεγάλη απώλεια στο χώρο του ψαροτούφεκου, καλό ταξίδι Λευτέρη Spazar\nΟ γνωστός και πολύ αγαπητός στο χώρο των ψαροτουφεκάδων Spazar, δεν είναι πια μαζί μας. Ο Λευτέρης βρέθηκε χωρίς τις αισθήσεις του και ανασύρθηκε το απόγευμα του Σαββάτου από το ζευγάρι του από τη θαλάσσια περιοχή της Ερμιόνης «ανεβάζοντας» την μακάβρια λίστα των ατόμων που «έχασαν» τη ζωή τους με ψαροτούφεκο και αποδεικνύοντας ότι ακόμα και έμπειροι ψαροκυνηγοί με εκατοντάδες ώρες στη θάλασσα κινδυνεύουν το ίδιο και χρειάζεται τεράστια προσοχή.\nΟ Λευτέρης ήταν 44 χρονών, ένας πολύ έμπειρος ψαροκυνηγός, παθιασμένος με το ψαροτούφεκο, γνωστός σαν Spazar σε όλη την Ελλάδα, μέσω των φόρουμ ψαροτούφεκου αλλά και το κανάλι του στο YouTube.\nΤο τελευταίο «αντίο» θα πουν συγγενείς και φίλοι στον Λευτέρη στην νεκρόσιμο ακολουθία την Δευτέρα 25/7 ώρα 18:00, στον Άγιο Δημήτριο, στο Αγγελόκαστρο Κορινθίας.\nΣε μία από τις φωτογραφίες του παρέα με τις κόρες του, είχε γράψει ο Λευτέρης: “Κάποια στιγμή στην ζωή σου θέλεις να κοιτάξεις πίσω σου και να δεις κάτι που να αφήνεις και να νιώθεις ικανοποιημένος. Εγώ νιώθω πλήρης πάντως… οι κούκλες μου!!!”. Ελπίζουμε να είναι ο τελευταίος ψαροκυνηγός που χωρίζεται τόσο άδικα από την οικογένειά του…\nΤοβίντεο που ακολουθεί είναι ένα από τα ψαρέματά του που ανέβασε στις αρχές του χρόνου στο λογαριασμό του Spazar στο YouTube.\nΜε αφορμή την τραγική απώλεια του Λευτέρη υπενθυμίζουμε το 10ΛΟΓΟ των συμβουλών ασφαλείας για το υποβρύχιο ψάρεμα όπως δημοσιεύεται στην ιστοσελίδα Τρίτωνες Κατερίνης:\n1. Μη ψαρεύεις σε περιοχές όπου υπάρχει κίνηση πλωτών μέσων.\n2.Μη ψαρεύεις πριν περάσουν 3-4 ώρες από το φαγητό καθώς και όταν έχεις πιει οινοπνευματώδη ποτά.\n3.Μη ψαρεύεις μόνος σου. Αν βρεθείς σε κίνδυνο δεν έχεις που να απευθυνθείς για βοήθεια.\n4.Μη ψαρεύεις για χρονικό διάστημα που ξεπερνά τις δυνάμεις σου.\n5.Ντύσου καλά. Η δραστηριότητα στο νερό επιφέρει γρήγορη απώλεια της θερμοκρασίας του σώματος και μπορεί να καταλήξει σε υποθερμία, αργή πνευματική αντίδραση κ.λπ. Γι’ αυτό αν ψαρεύεις επί μακρό χρονικό διάστημα πρέπει να ντύνεσαι με κατάλληλη στολή, γάντια, σκούφο και μποτάκια.\n6.Γνωστοποίησε σε φιλικό σου πρόσωπο την περιοχή στην οποία θα ψαρέψεις καθώς και την πιθανή ώρα επιστροφής σου.\n7.Επισκέψου το γιατρό σου. Η πιστή και ακριβής τήρηση των οδηγιών του κρίνεται απαραίτητη και επιβεβλημένη.\n8.Αν αισθανθείς ρίγος ή ζαλάδα βγες αμέσως έξω από τη θάλασσα. Αν πάθεις κράμπα μη φοβηθείς. Χαλάρωσε το μέρος του σώματός σου που πιάστηκε και με αργές κινήσεις κολύμπησε προς την ακτή.\n9.Να τηρείς πάντα τις ισχύουσες διατάξεις που ρυθμίζουν τον τόπο, το χρόνο και τον τρόπο άσκησης της αλιείας με ψαροτούφεκο. Προστατεύεις έτσι τη σωματική ακεραιότητα, τη δική σου και των άλλων, και αποφεύγεις τις διοικητικές κυρώσεις (πρόστιμο κ.λπ) που είναι αυστηρές.\n10.Οι ερασιτέχνες υποβρύχιοι ψαράδες, όταν είναι σε κατάδυση, υποχρεούνται να φέρουν έναν επιπλέοντα σημαντήρα (σημαδούρα) πλαστικό, χρώματος κίτρινου, ο οποίος να φέρει μια σημαία κίτρινη με διαγώνια κόκκινη γραμμή, στην οποία να αναγράφονται τα ψηφία Υ.Δ (Υποβρύχια Δραστηριότητα), ο οποίος να είναι ορατός με κανονικές συνθήκες από απόσταση τριακοσίων (300) τουλάχιστον μέτρων. Εάν ο υποβρύχιος ψαράς συνοδεύεται από πλωτό μέσο, η σημαία αυτή πρέπει να είναι στερεωμένη σε εμφανές σημείο πάνω στο μέσο αυτό. Ο υποβρύχιος ψαράς πρέπει να κινείται σε μία ακτίνα πενήντα (50) μέτρων από το σημαντήρα ή το πλωτό μέσο (Άρθρο 3 παργ. 3 του π.δ.373/1985).


Στο μικροσκόπιο των Κινεζικών Αρχών οι επιχειρηματικές τακτικές της Alibaba - Tecky.eu\nΟ κολοσσός του ηλεκτρονικού εμπορίου κατηγορείται για εκβιαστικές και μονοπωλιακές πρακτικές\nΗ Ρυθμιστική Αρχή Αγοράς της Κίνας συνεχίζει με εντατικότερους ρυθμούς την εξέταση του ομίλου Alibaba. Ο Κινεζικός όμιλος που ξεκίνησε πριν από είκοσι χρόνια, θεωρείται πλέον πρωτοπόρος του ηλεκτρονικού εμπορίου και είδε τα κέρδη του να εκτοξεύονται την τελευταία πενταετία. Οι κινεζικές αρχές έχουν προειδοποιήσει επανειλημμένα την Alibaba για τις επιχειρηματικές τακτικές που εφαρμόζει όσον αφορά στους εμπόρους με τους οποίους συνεργάζεται.\nΠιο συγκεκριμένα, η Alibaba φαίνεται να αναγκάζει τους εμπόρους που συνεργάζονται μαζί της να υπογράφουν συμβάσεις, οι οποίες τους απαγορεύουν να συνεργαστούν ταυτόχρονα με οποιαδήποτε άλλη ανταγωνιστική πλατφόρμα. Όπως είναι αναμενόμενο, οι έμποροι υποκύπτουν σε αυτόν τον όρο έχοντας ως βασικό κριτήριο τη μεγιστοποίηση του κέρδους, με αποτέλεσμα να περιορίζονται τα περιθώρια ανάπτυξης των υπολοίπων εταιρειών ηλεκτρονικού εμπορίου.\nΗ συγκεκριμένη πολιτική της Κινεζικής Κυβέρνησης εφαρμόζεται – θεωρητικά – με σκοπό την εξυγίανση της οικονομίας. Ωστόσο, γίνεται όλο και περισσότερο προφανές το γεγονός ότι η αντιπαράθεση μεταξύ μεγαλοεπιχειρηματιών και Πεκίνου έχει πλέον αποτέλεσμα την στοχοποίηση συγκεκριμένων ατόμων. Η κόντρα όμως μεταξύ των Κινέζικων αρχών και του ομίλου Alibaba δεν είναι πρόσφατη. Όπως είχαμε γράψει το Νοέμβριο, όταν και μπλοκαρίστηκε η αρχική δημόσια προσφορά της Ant, εταιρείας του ομίλου Alibaba, ο Jack Ma, ιδρυτής και εκτελικός πρόεδρος της Alibaba Group είχε σταθεί ανοιχτά απέναντι στη στάση της Κινεζικής Κυβέρνησης. Ο Ma υποστήριξε τότε ανοιχτά την τάση των Κινεζικών τραπεζών να λειτουργούν με τη λογική ενεχυροδανειστηρίου. Έκτοτε, η μετοχή της Alibaba έχει σημειώσει πτώση μέχρι και 8% στο χρηματιστήριο του Χονγκ Κονγκ, ενώ φαίνεται να έχει απαγορευτεί στον ίδιο τον Ma η έξοδος από τη χώρα μέχρι νεωτέρας.\nΠροηγούμενο άρθροΗλεκτρίστηκε η υποβρύχια διασύνδεση Κρήτης – Πελοποννήσου\nΕπόμενο άρθροΗ Ελλάδα είναι η 2η ακριβότερη χώρα στην ΕΕ στο κόστος τηλεπικοινωνιών


ΜΥΤΙΚΑΣ PRESS: Αμάζευτοι πολλοί κάδοι με σκουπίδια στον Μύτικα.\nΓι άλλη μία φορά πολλοί κάδοι σκουπιδιών του Μύτικα είναι γεμάτοι αμάζευτα σκουπίδια, με το πρόβλημα να υπάρχει όλη την εβδομάδα μετά την Μεγάλη Εβδομάδα του Πάσχα όπως και στο χωριό Καραϊσκάκη (δείτε εδώ).\nΔεν ξέρουμε αν συμβαίνει κάτι σε σχέση με τα απορριμματοφόρα ή απλά λόγω του Πάσχα και του αρκετού κόσμου που ήρθε στα χωριά μας, δεν προλαβαίνουν να κάνουν την αποκομιδή (το πιο πιθανό).\nΤο μόνο σίγουρο είναι ότι υπάρχει φανερό πρόβλημα στην αποκομιδή των σκουπιδιών αυτή την περίοδο και αυτό δεν μπορεί να το αρνηθεί κανείς.\nΕπειδή το Καλοκαίρι είναι κοντά πλέον, κάτι πρέπει να γίνει σε αυτό τον τομέα για να μην ζήσουμε ανάλογες εικόνες ή ακόμη χειρότερες, μιας και τότε έχουμε αύξηση του πληθυσμού στα χωριά μας.\nΟι φωτογραφίες που σας δείχνουμε είναι της Παρασκευής και του Σαββάτου και μία είναι σημερινή, όπου η κατάσταση είναι ακόμη χειρότερη.\nΑναρτήθηκε: Κυριακή, Απριλίου 15, 2018\nΑνώνυμος 15 Απριλίου 2018 - 4:15 μ.μ.\nΔεν νομίζω να βγαίνει απορριματοφορο Σαββατοκύριακο..\nmytikaspress 15 Απριλίου 2018 - 4:18 μ.μ.\nΟι φωτογραφίες είναι Παρασκευής και Σαββάτου. Το πρόβλημα υπάρχει όλη την βδομάδα. Το γράφουμε στο κείμενο και μάρτυρες οι κάτοικοι του Μύτικα.\nΑνώνυμος 15 Απριλίου 2018 - 4:23 μ.μ.\nΕιναι κ οι αργιες του πασχα ειναι κ.λιγο ο κοσμος που έρχεται φυσικο κ.επομενο ειναι..\nΑνώνυμος 15 Απριλίου 2018 - 4:45 μ.μ.\nΟΛΑ ΦΤΑΙΝΕ ΕΚΤΟΣ ΤΗΣ ΔΗΜΟΤΙΚΗΣ ΑΡΧΗΣ\nΑΞΙΟΣ ΚΑΙ ΘΑ ΑΝΤΑΜΙΦΘΕΙΣ\nΑνώνυμος 15 Απριλίου 2018 - 8:13 μ.μ.\nΠαρασκευή αργια ηταν κ αν δεν ξέρεις γτ πήγαινε ρωτα...\nΝαι θεομπαιχτες η ζωοδοχος πηγη ειναι η δικαιολογια σας ολη την βδομαδα?\nΑνώνυμος 15 Απριλίου 2018 - 11:28 μ.μ.\nείναι απλο και δέν χρειαζεται να συζηταμε για τα αυτονοητα\nαυτος ο δημος, χρεοκόπησε.\nΑνώνυμος 16 Απριλίου 2018 - 1:26 μ.μ.\nχρεοποπησαμε ως λαος. Τι αλλο πρεπει να γινει για να το παραδεχτουμε? και δεν αναφερομαι στα σκουπιδια, εδω εχει γινει μειζον ζητημα στην χωρα το ποδοσφαιρο απο εκει καταλαβαινεις το επιπεδο μας.\nΦΑΝΤΑΣΤΕΙΤΕ ΤΙ ΠΡΟΚΕΙΤΑΙ ΝΑ ΓΙΝΕΙ ΤΟ ΚΑΛΟΚΑΙΡΙ. ΤΑ ΣΚΟΥΠΙΔΙΑ ΘΑ ΒΓΟΥΝΕ ΒΟΛΤΑ ΚΑΙ ΘΑ ΜΑΣ ΦΑΝΕ. ΠΙΟ ΑΝΥΠΑΡΚΤΗ ΚΑΙ ΑΝΕΥΘΥΝΗ ΔΗΜΟΤΙΚΗ ΑΡΧΗ ΔΕΝ ΕΧΕΙ ΠΕΡΑΣΕΙ ΠΟΤΕ, ΤΩΡΑ ΕΧΟΥΜΕ ΑΥΤΗ ΤΗΝ ΤΙΜΗ. ΑΛΗΘΕΙΑ, Η ΠΡΟΕΔΡΟΣ ΤΗΣ Τ.Κ. ΜΥΤΙΚΑ ΝΙΩΘΕΙ ΠΕΡΗΦΑΝΙΑ ΜΕ ΓΙΑ ΤΙΣ ΕΙΚΟΝΕΣ ΑΥΤΕΣ;\nΑνώνυμος 16 Απριλίου 2018 - 7:08 μ.μ.\nυπαρχει αντιδημαρχος για την καθαριοτητα\nμπορουν να μας πουνε τι σκοπευουν να κανουν το καλοκαιρι ωστε να μην ζησουμε τα ιδια με περισι και προπερσισι και παει λεγοντας???\nΑνώνυμος 17 Απριλίου 2018 - 12:59 μ.μ.\nΗ ΠΡΟΕΔΡΟΣ ΤΑ ΦΤΑΙΕΙ Ο ΑΝΤΙΔΗΜΑΡΧΟΣ ΑΛΥΖΙΑ ΟΧΙ . Μ Ε ΑΥΤΟ ΠΙΝΟΥΜΕ ΚΑΦΕ ΚΑΙ ΔΕΝ ΓΡΑΦΟΥΜΕ ΤΙΠΟΤΑΣ ΚΑΚΟ.\nΑνώνυμος 17 Απριλίου 2018 - 2:34 μ.μ.\nΣτην ιδια παραταξη δεν ειναι? Εχουν ευθυνες και οι δυο και μεγαλυτερη αυτος που καταγεται και ζει στο μυτικα. Αυτος πρεπει α σκουξει για τα προβληματα.\nΑνώνυμος 17 Απριλίου 2018 - 3:53 μ.μ.\nΕΜΕΙΣ ΔΕΝ ΘΕΛΟΥΜΕ ΝΑ σκούξουν\nνα σταθουν υπεύθυνα στα προβληματα θελουμε\nΜΕΣΟΛΌΓΓΙ Ο ΑΓΩΝΑΣ ΘΥΣΙΑΣ(φωτο Τζένη Παπαδημητρίου)


Μόλλη Μαχαίρα: Τα γηρατειά\nΤα γηρατειά είναι μια φυσιολογική κατάσταση . Μας απασχολούν όλους και ιδιαίτερα τους ίδιους τους γέροντες, που βλέπουν να τους εγκαταλείπουν σιγά-σιγά οι σωματικές τους δυνάμεις, να μη μπορούν να φροντίσουν πλέον για τον εαυτό τους και να έχουν ανάγκη από τη βοήθεια άλλων, των παιδιών τους ή του συγγενικού τους περιβάλλοντος. Αντιλαμβάνονται ταυτόχρονα τα γηρατειά ως προσέγγιση προς το τέλος της ζωής. Είναι λοιπόν λογικό η σωματική αδυναμία και εξασθένηση, αλλά και η συναίσθηση ότι σε λίγο πλησιάζει ο θάνατος, για όσους μάλιστα δεν πιστεύουν σε μεταθανάτια ζωή, να δημιουργούν οξύτατο υπαρξιακό πρόβλημα, που προκαλεί πολλές φορές θλίψη και απογοήτευση.\nΤο υπαρξιακό μάλιστα αυτό πρόβλημα μεγαλώνει όταν προστίθεται η κοινωνική αδιαφορία και απόρριψη των γερόντων, όταν αντιλαμβάνονται ότι ακόμη και στα παιδιά τους προκαλεί προβλήματα η παρουσία τους, τα οποία αντί να φερθούν με στοργή, σεβασμό και αγάπη, να δημιουργήσουν στους γέροντες την εντύπωση ότι τους αγαπούν, ότι τώρα τους είναι περισσότερο χρήσιμοι, συνήθως δείχνουν με τη συμπεριφορά τους, πολλές φορές μάλιστα και\nαπερίφραστα το εκφράζουν, ότι είναι βάρος και καλά θα κάνουν να τους απαλλάξουν από την παρουσία τους, μετακομίζοντας είτε σε κάποιο άλλο χώρο είτε, το συνηθέστερο, στο γηροκομείο, το οποίο καλείται, και πολλές φορές το επιτυγχάνει, να αναπληρώσει την αγάπη και στοργή των σκληρών και άσπλαχνων συγγενών.\nΠοιος είπε ότι οι ηλικιωμένοι δεν έχουν δικαίωμα στο όνειρο; Δυστυχώς οι περισσότεροι συμφιλιώνονται με το αίσθημα της ήττας και της επώδυνης απομόνωσης. Τι γίνεται όμως με τα κοινωνικά συστήματα διεθνώς; Μήπως είναι διαμορφωμένα ώστε να σκοτώνουν τα αλόγα όταν γεράσουν;\nΣτην εποχή μας το Κράτος πρόνοια έχει αναλάβει επιτακτικά την ανάγκη για την ιδιαίτερη φροντίδα που χρειάζονται οι ηλικιωμένοι άνθρωποι, με κάθε δυνατό μέσο. Το όλο θέμα έχει ανθρωπιστική βάση και προσπαθεί να συνδυάσει τα κατορθώματα της επιστήμης που έχει καταφέρει να μεγαλώσει το μέσο όρο ζωής με την εφαρμογή ενός μεγάλου προγράμματος αντιμετώπισης του συνόλου των ιατρικών και κοινωνικών προβλημάτων που αντιμετωπίζουν οι ηλικιωμένοι.\nΕάν η παράταση του χρόνου ζωής του ανθρώπου σημαίνει και παράταση της αθλιότητας των κακών συνθηκών ζωής τότε γιατί κατόρθωμα μιλάμε; Εδώ μιλάμε για αποτυχία ή μάλλον καλύτερα για αποτυχία.\nΕίναι όλα αυτά αρκετά. Φυσικά και όχι. Αυτό όμως που λείπει από τους ανθρώπους της τρίτης ηλικίας είναι η δική μας φροντίδα. Λείπει η κατανόηση και η αντίληψη της πραγματικότητας που ζούνε. Τα γηρατειά είναι μία περίοδος απωλειών. Απώλεια δύναμης, αντοχής, ταχύτητας και άλλων βιολογικών δυνατοτήτων με παράλληλη γήρανση του εγκεφάλου, απώλεια μνήμης, διαταραχή της προσοχής και επιβράδυνση των αντανακλαστικών.\nΑυτό που δεν πρέπει να επιτρέπουμε στους δικούς μας υπερήλικες είναι η απώλεια της περιέργειας, των ενδιαφερόντων τους, της επιθυμίας για ζωή, της ελπίδας, του ενθουσιασμού και τέλος την κατάθλιψη. Ας δούμε και τα θετικά τους σημεία όπως τη έλλειψη επιθετικότητας, σκληρότητας και παρορμητισμού. Ας δούμε τη καλή συμπεριφορά τους, την εξοικείωση με τη ματαίωση και τη σχετική απομάκρυνση από τα πάθη. Ας αντλήσουμε από αυτούς το σταθερό τους συναίσθημα και τη δύναμη της υπομονετικότητας που τους διακρίνει.\nΘα πρέπει να αποβάλουμε το φόβο για τα ηλικιωμένα άτομα, τις ψυχολογικές ανησυχίες μας για τα γηρατειά που έρχονται . Πρέπει να απολαμβάνουμε την παρέα μαζί τους., να επισκεπτόμαστε τους «μεγαλύτερους» σε ηλικία συγγενείς μας, να απολαμβάνουμε να συζητούμε με ηλικιωμένους και να αισθανόμαστε πολύ άνετα όταν βρισκόμαστε μαζί τους. Και το κυριότερο όμως να μας αρέσει να κάνουμε πράγματα για αυτούς .\nΗ υποχρέωση της αγάπης και της φροντίδας για τους γονείς είναι απόλυτο ηθικό αίτημα, δεν εξαρτάται από τα αν έχομε ή δεν έχομε χρόνο, και από την άλλη πλευρά δεν μπορεί κανείς να βρει και να εξαγοράσει αυτά τα αγαθά με χρήματα, όσο πλούσιος και αν είναι. Μια φτωχική, αλλά ζεστή και στοργική οικογενειακή εστία, όπου υπάρχει κοινωνία και αντιμετάδοση ανάμεσα σ' όλες τις ηλικίες, είναι προτιμότερη από το πιο πλούσιο και άνετο γηροκομείο, όπου λείπουν η στοργή και η αγάπη, η δε κοινωνία και αντιμετάδοση περιορίζονται πληκτικά και αναποτελεσματικά μεταξύ των γερόντων. Υπάρχουν περιπτώσεις πλουσίων και υγιών γερόντων, οι οποίοι, όταν βρέθηκαν αποκομμένοι και απορημένοι και ξεριζωμένοι από περιβάλλον του γηροκομείου, οδηγήθηκαν από κατάθλιψη στον θάνατο μέσα σε λίγους μήνες.\nΟ σεβασμός και η φροντίδα για το γήρας αποτελούν σπουδαία παραδοσιακή παρακαταθήκη, που πρέπει να διαφυλάξουμε και να ενισχύσουμε απέναντι στους διαλυτικούς ανέμους του εκμοντερνισμού και της υλοκρατίας. Αλλά και οι γέροντες πρέπει να κάνουν κάτι. Να δίνουν τόπο στα νιάτα, να χρησιμοποιήσουν το μυαλό τους και όχι το συναίσθημά και τον εγωισμό τους , ώστε να αντιλαμβάνονται πότε θα πρέπει να κάνουν στην άκρη στη νέα γενιά.


Συνάντηση του Μάξιμου Σενετάκη με την πολιτική ηγεσία του υπουργείου Ναυτιλίας και τον Αρχηγό του Λιμενικού Σώματος - Φωνή Μαλεβιζίου\nΤελευταία Ενημέρωση: 14/01/2021 - 18:31\nΟ κ. Σενετάκης σημείωσε ότι “η μείωση των μεταναστευτικών ροών ήταν ζήτημα πολιτικής απόφασης και εθνικής επιλογής. Για αυτό και όσοι υποστήριζαν πως τα θαλάσσια σύνορα δεν μπορούν να φυλαχτούν, διαψεύστηκαν. Το Λιμενικό Σώμα με υψηλό αίσθημα εθνικής ευθύνης συνέβαλε καθοριστικά ώστε ο αριθμός των μεταναστευτικών ροών να μειωθεί κατά 80%.”.\n“Αξίζετε συγχαρητήρια όλοι σας” είπε ο βουλευτής της ΝΔ στον\nΑρχηγό και συμπλήρωσε: “Αποδείξατε ότι είστε οι φρουροί των ακτών μας”.\nΟ Αντιναύαρχος από την πλευρά του, σημείωσε ότι τα στελέχη του Λιμενικού επιτελούν το εθνικό τους καθήκον κάτω υπό ιδιαίτερα δύσκολες συνθήκες.\n“Η τουρκική προκλητικότητα μας υποχρεώνει να βρισκόμαστε σε υψηλή επαγρύπνιση με αποτέλεσμα την καταπόνηση έμψυχου δυναμικού και μέσων”.\nΜάλιστα ο κ. Σενετάκης ο οποίος έθεσε στον Αρχηγό την επιτακτική ανάγκη ανανέωσης του γηρασμένου στόλου που διατίθεται στην Κρήτη, έλαβε την διαβεβαίωση ότι η Κρήτη βρίσκεται στο επίκεντρο του νέου σχεδιασμού και\nμέχρι το Μάιο θα αποσταλεί στην Κρήτη ένα ολοκαίνουργιο σκάφος, το οποίο θα αναβαθμίσει αισθητά την αποτελεσματικότητα της δύναμης του Λιμενικού στο νησί και στην ευρύτερη περιοχή.\nΜε την ευκαιρία της επίσκεψης του στην Ακτή Βασιλειάδα, ο κ. Σενετάκης είχε ολιγόλεπτη συνάντηση με τον υπουργό Ναυτιλίας κ. Γιάννη Πλακιωτάκη στον οποίο ευχήθηκε να ξεπεράσει εντελώς την πρόσφατη περιπέτεια με την υγεία\nτου, καθώς και τον νέο υφυπουργό Ναυτιλίας κ. Κωνσταντίνο Κατσαφάδο, στον οποίο ευχήθηκε καλή επιτυχία στα νέα του καθήκοντα.\nΙταλία: Στο νοσοκομείο ο Σίλβιο Μπερλουσκόνι με προβλήματα καρδιάς


Ταλιάτα Μόσχου με Πουρέ Σελινόριζας και Σάλτσα Jack Daniel’s | Mom Fatale\nΑπό Κωνσταντίνα Γκουντινάκη Δημιουργικότητα, Μαγειρική 25 Δεκεμβρίου 2020\nΈνα εορταστικό μενού, όπως μια καλή παράσταση, θέλει ένα δυνατό φινάλε.\nΤις ημέρες των γιορτών, το κρέας είναι ο απόλυτος πρωταγωνιστής!\nΣε ποια βερσιόν, όμως;\nΜε πνεύμα παιχνιδιάρικο και αιφνιδιασμού, βγαίνουμε από το μαγειρικό μας ρεπερτόριο κι επιλέγουμε να ετοιμάσουμε κάτι που δε θα μας δυσκολέψει-\nκάτι που θα είναι σίγουρα επιτυχημένο και θα δώσει στο τραπέζι μας αίγλη και μοναδικότητα.\nΗ περίοδος των γιορτών, άλλωστε, είναι φτιαγμένη από μικρές απολαυστικές εκπλήξεις!\nΓια την ταλιάτα\n2 κομμάτια ταλιατα μοσχαρισια.\n(Τα βρίσκουμε σε κρεοπωλείο)\nΑλατοπιπερονουμε τα κομμάτια κρέατος,βάζουμε στο μάτι ένα σχαροτηγανο το λαδώνουμε και το αφήνουμε να κάψει.Σωταρουμε τις ταλιατες και από τις 2 πλευρές για 10-11 λεπτα και αφαιρούμε από το τηγάνι τοποθετώντας τα πάνω σε απορροφητικό χαρτί.\nΓια την σάλτσα θα χρειαστούμε:\n1 1/2 κ.σ ταμπασκο\n4 κ.σ κόκκινο ξυδι\n4 κ.σ γουοστερσαιρ sauce (θα την βρείτε σε όλα τα super)\n1/2 φλ. Ουισκι\n1/2 φλ. Νερο\n2 φλ. Καστανη ζάχαρη\n2 κύβους βοδινού\nΡίχνουμε όλα τα υλικά σε ένα κατσαρολακι και τα βάζουμε να βράσουν σε δυνατή φωτιά.\nΑνακατεύουμε μέχρι να λιώσει η ζαχαρη (να μην γίνει καραμέλα) και αφού πάρουν την πρώτη βράση χαμηλώνουμε την ένταση στο μισό και αφήνουμε να σιγοβράσει ανακατεύοντας ανά τακτά διαστήματα μέχρι να πήξει.\nΥΓ.Εννοείται ότι θα βρειτε έτοιμη σαλτσα στα super και άπλα την αραιωνετε με νερό και της δίνεται μια βράση.\nΓια τον πουρε σελινοριζας:\n1 κιλό σελινόριζα\nΑφαιρούμε περιμετρικά τη φλούδα από τη σελινόριζα. Κόβουμε σε μικρά κυβάκια και τα βάζουμε σε μια κατσαρόλα.\nΠροσθέτουμε τη γάλα, το νερό, αλάτι και το θυμάρι. Καλύπτουμε την κατσαρόλα με καπάκι και βράζουμε σε μέτρια φωτιά για 20-25 λεπτά.\nΑφαιρούμε το θυμάρι, σουρώνουμε και όσο είναι ακόμα καυτή τη μεταφέρουμε στο πολυμηχάνημα με τα μαχαίρια. Χτυπάμε σε χαμηλή ταχύτητα και προσθέτουμε σε δόσεις το παγωμένο βούτυρο.\nΣυνεχίζουμε να χτυπάμε σε δυνατή ταχύτητα για 3-4 λεπτά μέχρι να δέσει το μείγμα και να γίνει λείος πουρές.\nΤο φινάλε σας είναι έτοιμο!\nΚαλή απόλαυση πριν το… επιδόρπιο!\n2020tagliataαφροδιασικά μενούγιορτινά μενούγιορτινό τραπέζιεκπληκτικές συνταγέςη Σεφ προτείνειΚωνσταντίνα Γκουντινάκημαγειρεύουμεμενούμενού για τις γιορτέςΜένουμε σπίτιμόσχουπουρέ σελινοριζαςρεβεγιονσαλτσα jack daniel'sΣεφσίγουρη επιτυχίασπεσιαλ πιάταταλιαταταλιάτα μόσχουχριστούγεννα 2020\nΚατάγομαι από το Διδυμότειχο Εβρου. Τελείωσα την σχολή τουριστικων επαγγελμάτων ΟΤΕΚ Θράκης. Πέρα από το MOI στο ρετζικι έχω εργαστεί στο Τζακι'ho στον Χορτιάτη και στο Clochard στην Προξένου Κορομηλα. Πρώτο επάγγελμα μου ήταν η νοσηλευτική όπου και ασκώ μέχρι και σήμερα (αρχικά εθελοντικά και τώρα με τον covid 19 κανονικά ενεργά) έκανα όμως και το χόμπι μου επάγγελμα. Στόχος μου είναι οι εύκολες συνταγές με ότι υλικά υπάρχουν μέσα στο σπίτι μας. Είμαι φιλόζωη και αγαπώ την παράδοση. Χόμπι μου ο παραδοσιακός χώρος και ιδικά το συγκρότημα thraxpunks.\nΠρος: Βασίλη, Άγιο- Β. Πόλο AIRMAIL\nΑγαπητέ Άγιε Βασίλη, Θα είμαι ειλικρινής από την αρχή. Δεν είμαι παιδί και ούτε είμαι σίγουρη ότι ήμουν καλή τη χρονιά που πέρασε για…


Παραλίγο νέα ναυτική τραγωδία στην Ιταλία - Now24.gr\nΠαραλίγο νέα ναυτική τραγωδία στην Ιταλία\nΙταλικό πλοίο με 263 επιβάτες και 53μελές πλήρωμα παρασύρθηκε από ισχυρούς ανέμους και προσέκρουσε σε προβλήτα του λιμανιού της Τσιβιταβέκια.\nΤο συμβάν σημειώθηκε κατά τον απόπλου του σκάφους. Από την πρόσκρουση προκλήθηκαν σοβαρές στο κύτος, αλλά δεν υπήρξαν τραυματισμοί. Το πλοίο «Sharden» της εταιρίας Tirrenia, με τη βοήθεια δύο ρυμουλκών οδηγήθηκε στο λιμάνι, όπου παραμένει για λόγους ασφαλείας.\nΤο ατύχημα προκάλεσε πανικό στους επιβάτες, καθώς είναι νωπές ακόμη οι μνήμες από το πρόσφατο ναυάγιο του Costa Concordia, λίγα μίλια βορειότερα. Το κρουαζιερόπλοιο είχε αναχωρήσει από το ίδιο λιμάνι.\nΜακελειό λίγο πριν το γαμήλιο γλέντι με 18 νεκρούς στο Αφγανιστάν\nΕρντογάν: Αυτοί που μας δίνουν μαθήματα έχουν κηλίδα σφαγών και κατοχής\nΠέθανε η κόρη του Πιρς Μπρόσναν\nΧαιρετίζει ο Ρεν τα μέτρα για τον ισπανικό τραπεζικό τομέα\nΈκκληση για αυτοσυγκράτηση στο Ιράκ


Περιστέρης: Η ΤΕΡΝΑ Ενεργειακή συνεχίζει να επενδύει παρά την κρίση και να ανταμοίβει μετόχους – εργαζόμενους - sofokleous10.gr\nΤο ιδιαίτερα θετικό μομέντουμ στο οποίο βρίσκεται η εταιρεία παρά την κρίση της πανδημίας αλλά και τα όσα διαδραματίζονται τις τελευταίες εβδομάδες στο χρηματιστήριο ενέργειας, σχολίασε ο επικεφαλής της ΤΕΡΝΑ Ενεργειακή κ. Γιώργος Περιστέρης, κατά την διάρκεια της γενικής συνέλευσης, με θέμα την διανομή κερδών στους μετόχους και την διανομή μετοχών σε στελέχη της εταιρείας.\nΣύμφωνα με τον κ. Περιστέρη, η εταιρεία βρίσκεται σε μία πολύ καλή πορεία και παρά τις δυσκολίες που αντιμετωπίζει η παγκόσμια οικονομική κοινότητα και η χώρα, συνεχίζει το επενδυτικό της πρόγραμμα στους τομείς της παραγωγής και αποθήκευσης καθαρής ενέργειας.\nΕρωτηθείς για τις εξελίξεις στην αγορά της ενέργειας μετά την έναρξη εφαρμογής του target model, o κ. Περιστέρης παραδέχτηκε ότι έχουν παρατηρηθεί προβλήματα κατά τις πρώτες εβδομάδες εφαρμογής του με ακραίες τιμές στην αγορά εξισορρόπησης. Όπως μάλιστα επισήμανε, το υπουργείο Ενέργειας και η ΡΑΕ είναι αρμόδιοι να βρουν τα αίτια αυτών των ανισορροπιών και να λάβουν τα απαραίτητα μέτρα για την αποφυγή τέτοιων στρεβλώσεων κι ακραίων φαινομένων.\n«Θα ήθελα να σημειώσω σε αυτό το σημείο ότι αν υπήρχαν ήδη στο Σύστημα σταθμοί κεντρικής αποθήκευσης ηλεκτρικής ενέργειας τύπου αντλησοταμίευσης, όπως χρόνια τώρα επιμένουμε να λέμε, θα είχαν αποφευχθεί αυτά τα φαινόμενα ανωμαλίας στην αγορά ηλεκτρικής ενέργειας» σημείωσε. Επίσης, θα επιτυγχανόταν βέλτιστη αξιοποίηση των μεταβλητών ΑΠΕ (αιολικά και φωτοβολταϊκά), ενώ θα παρέχονταν κι όλες εκείνες οι πρόσθετες επικουρικές υπηρεσίες που είναι απαραίτητες για την ευστάθεια του δικτύου.\nΓια το λόγο αυτό, ο κ. Περιστέρης επισήμανε ότι είναι απαραίτητη η άμεση οριστικοποίηση κι εφαρμογή στην πράξη του θεσμικού πλαισίου για την κεντρική (μεγάλης κλίμακας) αποθήκευση, ώστε να προχωρήσει τάχιστα η υλοποίηση ώριμων έργων αντλησοταμίευσης.\nΑναφερόμενος σε άλλα θέματα, έδωσε έμφαση στις δράσεις για την αντιμετώπιση της κλιματικής αλλαγής και την προστασία του περιβάλλοντος, λέγοντας ότι η εταιρεία συμβάλλει με τις επενδύσεις της στην παγκόσμια προσπάθεια για την αντιμετώπιση των επιπτώσεων της κλιματικής αλλαγής. «Όσα περνάει η υφήλιος τον τελευταίο χρόνο λόγω της πανδημίας έχουν επιφέρει πολύ μεγάλες αλλαγές στον τρόπο που ζούμε και λειτουργούμε στην καθημερινότητά μας». Πρέπει, όμως, τόνισε να έχει η χώρα κατά νου ότι οι αλλαγές στη ζωή μας από τις επιπτώσεις της κλιματικής αλλαγής θα είναι δραματικές, αν δεν ληφθούν εγκαίρως μέτρα σε παγκόσμιο επίπεδο.\nΚι όσα ζει η παγκόσμια κοινότητα αυτή την περίοδο θα φαντάζουν εύκολα σε σχέση με όσα κινδυνεύουμε να κληθούμε να διαχειριστούμε.\nΗ στρατηγική επιλογή της εταιρείας, ανέφερε, είναι να πρωταγωνιστήσει στην παραγωγή καθαρής ενέργειας στην Ελλάδα αλλά και σε χώρες του εξωτερικού και οι επενδυτικές της επιλογές έχουν ήδη επιβραβευτεί.\nΕιδικά, το τελευταίο διάστημα και παρά την πανδημία, σειρά σημαντικών, ισχυρών ξένων θεσμικών επενδυτών έχουν επενδύσει δεκάδες εκατ. ευρώ στην εταιρεία, παρέχοντας ισχυρή ψήφο εμπιστοσύνης στην μέχρι σήμερα πορεία μας αλλά και στις προοπτικές του ομίλου.\n«Η γενική συνέλευση έρχεται να αποδείξει στην πράξη ότι στον Όμιλο ΤΕΡΝΑ ΕΝΕΡΓΕΙΑΚΗ διαχρονικά λαμβάνονται πρωτοβουλίες επιβράβευσης των δεκάδων χιλιάδων μετόχων της εταιρείας, αλλά και του πολυτιμότερου asset της, που είναι το ανθρώπινο δυναμικό της» ανάφερε ο επικεφαλής της εταιρείας.\nΣε ό,τι αφορά τους μετόχους σημείωσε, ότι όλοι έχουν διαπιστώσει στην πράξη ότι από την πρώτη στιγμή της εισαγωγής της εταιρείας στο χρηματιστήριο ακολουθήθηκε μια γενναιόδωρη μερισματική πολιτική που έχει ανταμείψει σε υψηλό βαθμό την διαχρονική εμπιστοσύνη τους.\nΗ μεγάλη ανάπτυξη της εταιρείας τα τελευταία χρόνια και οι σημαντικές επενδύσεις που υλοποιεί και στο εξωτερικό και κυρίως στην αγορά των ΗΠΑ έχουν αυξήσει σημαντικά την κερδοφορία της εταιρείας.\nΗ επιλογή να επεκταθεί στην αγορά των ΗΠΑ αποδείχθηκε καίρια και επέτρεψε αφενός να διπλασιάσει την εγκατεστημένη ισχύ της και αφετέρου να αποκομίσει σημαντικά οφέλη από την πώληση πάρκων που αναπτύξαμε στις ΗΠΑ.\nΜε τον τρόπο αυτό μπόρεσε τα τελευταία χρόνια να ασκήσει μία εξαιρετικά γενναιόδωρη μερισματική πολιτική.\nΜόνο την τελευταία πενταετία, η εταιρεία όπως επισημάνθηκε έχει προχωρήσει – συμπεριλαμβανομένης της σημερινής απόφασης – σε διανομές κερδών προς τους μετόχους συνολικού ύψους άνω των 132 εκατ. ευρώ.\nΚι είναι στρατηγική της επιλογή, όπως είπε ο κ. Περιστέρης να συνεχίσει προς την ίδια κατεύθυνση και στο μέλλον.\n«Αυτές οι διανομές κερδών σε μια εξαιρετικά δύσκολη οικονομική συγκυρία και φυσικά η συνεχής προσπάθεια και η σκληρή δουλειά όλων μας για ανάπτυξη της εταιρείας μας είναι το δικό μας μεγάλο ευχαριστώ σε όλους τους μετόχους που χρόνια τώρα μας εμπιστεύονται. Είναι μεγάλη τιμή για εμάς να έχουμε χιλιάδες ανθρώπους κοντά μας σε αυτή την προσπάθεια, οι οποίοι μας εμπιστεύονται τις οικονομίες και τα κεφάλαιά τους».\nΣτο πλαίσιο αυτό δήλωσε, η εταιρεία οφείλει να ανταμείβει και τους εργαζόμενους που με καθημερινή σκληρή δουλειά συντελούν στην διαρκή ανάπτυξη της και την οικονομική της ευρωστία, παρά τις τεράστιες προκλήσεις και δυσκολίες της εποχής.\nΓια τον λόγο αυτό προτείνει την διανομή μετοχών την προσεχή τριετία σε στελέχη της εταιρείας που συνδράμουν τα μέγιστα στην μεγέθυνση του Ομίλου και στην δημιουργία κερδών για όλους τους μετόχους. Οι μετοχές θα διατεθούν με αυστηρά αξιοκρατικά κριτήρια και στη βάση επίτευξης συγκεκριμένων, μετρήσιμων αλλά και πολύ απαιτητικών στόχων και κυρίως αναλογικά με το βαθμό επίτευξης των στόχων αυτών.


Μπρελόκ σε σχήμα σταυρού με ξύλινες χάνδρες μαύρου χρώματος\nΤο μπρελόκ σε σχήμα σταυρού είναι ένα πρωτότυπο μοναστηριακό εργόχειρο, φτιαγμένο με το μεράκι των μοναχών του Αγίου Όρους. Αποτελείται από μαύρες ξύλινες χάνδρες, οι οποίες ενώνονται και σχηματίζουν έναν σταυρό.\nΔιαστάσεις: 5,8 x 4,5 cm\nΚωδικός προϊόντος: XANDRA Κατηγορίες: Μοναστηριακά Εργόχειρα, Μπρελόκ\nΑγιορείτικο Μπρελόκ σε σχήμα σταυρού με ξύλινες χάνδρες\nΤο μπρελόκ σε σχήμα σταυρού με ξύλινες χάνδρες αποτελεί αυθεντικό μοναστηριακό εργόχειρο. Φτιάχνεται με το μεράκι και την τεχνογνωσία των μοναχών του Αγίου Όρους. Αποτελείται από ξύλινες χάνδρες μαύρου χρώματος οι οποίες πλέκονται όλες μαζί και σχηματίζουν έναν σταυρό.\nΜπρελόκ Αγίου Όρους – Χρήση\nΤο αγιορείτικο μπρελόκ σε σχήμα σταυρού μπορεί να χρησιμοποιηθεί για να κοσμήσει τα κλειδιά σας. Κρεμάστε σε αυτό τα κλειδιά του σπιτιού, του αυτοκινήτου αλλά και κάθε είδους κλειδί ώστε να μην τα χάνετε. Θα έχετε έτσι τα κλειδιά σας προστατευμένα και το σύμβολο του σταυρού θα λειτουργεί ως φυλακτό.\nΜπορείτε να το κρεμάσετε στην κλειδοθήκη σας ή τον κεντρικό καθρέφτη του σπιτιού. Πρόκειται για ένα πρωτότυπο μοναστηριακό εργόχειρο, διακριτικό και καλαίσθητο. Αποτελεί μια καλή επιλογή για να το δωρίσετε στα αγαπημένα σας πρόσωπα, να κρατά συγκεντρωμένα τα κλειδιά τους αλλά και να λειτουργεί ως φυλακτό.\nΤο μπρελόκ σε σχήμα σταυρού- φυλακτό φέρει την ευλογία των πατέρων του Αγίου Όρους και προσφέρει προστασία σε αυτούς που το χρησιμοποιούν.\nΠρόκειται για ένα ακόμη αυθεντικό αγιορείτικο εργόχειρο, φτιαγμένο με μεράκι από μοναχούς στο Περιβόλι της Παναγίας. Όλα τα εργόχειρα των μοναχών διατίθενται για τη συντήρηση και αναστήλωση των ιερών σκητών και κελιών του Αγίου Όρους. Με κάθε αγορά οποιουδήποτε μοναστηριακού εργόχειρου από την Έκθεση Προϊόντων Αγίου Όρους συμβάλλετε κι εσείς σε αυτή την προσπάθεια των μοναχών.\nΔώστε πρώτος μία αξιολόγηση “Μπρελόκ σε σχήμα σταυρού – Ξύλινες Μαύρες Χάνδρες” Ακύρωση απάντησης\nprevious post: Εργόχειρο Προσευχής – Αρωματικές Χάνδρες με Λιβάνι – 33 Χάνδρες\nnext post: Σταυρός Λαιμού – 100 Κόμποι · Καφέ Χάνδρες | Άγιο Όρος


Ηχομονωτικοί - machosglass\nΗ ηχορύπανση είναι σήμερα ένα από τα πιο σημαντικά προβλήματα της ζωής στην πόλη αφού επηρεάζει αρνητικά την ποιότητα της ζωής μας δημιουργώντας stress, μείωση παραγωγικότητας, προβλήματα στον ύπνου.\nΗ προστασία ενάντια στην ηχορύπανση είναι απαραίτητη για να έχουμε καλύτερη ποιότητα ζωής Στη χώρα μας μέχρι πριν από μερικά χρόνια δεν γινόταν χρήση ηχομειωτικών υαλοπινάκων για την προστασία από τους θορύβους και τις βλαβερές συνέπειές τους. Σήμερα υπάρχουν πολλοί τρόποι προστασίας ανάλογα με το αποτέλεσμα που θέλουμε να πετύχουμε. Μπορούμε να χρησιμοποιήσουμε διπλούς ηχομονωτικούς υαλοπίνακες, είτε με laminate μονούς υαλοπίνακες που περιέχουν μια ή περισσότερες απλές ή ακουστικές μεμβράνες. Ο ακουστικός υαλοπίνακας αποτελείται από δύο τζάμια ενωμένα με ένα ενδιάμεσο στρώμα ειδικού πλαστικού (ρητίνης) το οποίο συμπεριφέρεται σαν ηχοπαγίδα και εμποδίζει τις συχνότητες του ήχου να μεταφερθούν από τον ένα υαλoπίνακα στον άλλον. Αυτό το στρώμα απορροφά μεγάλο μέρος της ενέργειας του ήχου, τον αποδυναμώνει και λειτουργεί ως ένα εμπόδιο στον θόρυβο. Επιπρόσθετα αυτό το ενδιάμεσο στρώμα έχει και τις ιδιότητες του ελασματοποιημένου υαλοπίνακα ασφαλείας (laminated).\nΓια να καθοριστεί με αριθμούς πόσο ηχομονωτικό είναι ένα υλικό, έχει δημιουργηθεί ο συντελεστής ηχητικής μείωσης R. Πιο συγκεκριμένα πρόκειται για τον δείκτη μείωσης σταθμισμένου ήχου Rw όπου μετριέται σε dB και αντιπροσωπεύει την απόδοση της ακουστικής μόνωσης ενός δομικού στοιχείου στην περιοχή από 100 Hz εώς και 3150 Hz ανά 1/3 της οκτάβας. Να σημειωθεί ότι κάθε είδος γυαλιού και πάχος δεν έχει την ίδια ηχητική μείωση σε όλες τις συχνότητες. Η Ευρωπαϊκή Ένωση έχει συνάψει κανονισμό όπου προσδιορίζονται τα επίπεδα ανεκτής στάθμης θορύβου σε σπίτια και κτίρια και κατά συνέπεια όταν επιλεγεί ένας υαλοπίνακας θα πρέπει να έχει τα αντίστοιχα πιστοποιητικά.\nΗ εταιρεία μας αναλαμβάνει και τοποθετεί πιστοποιημένα πυράντοχα συστήματα που περιλαμβάνουν υαλοπίνακα και κούφωμα και πληρούν και τις πιο απαιτητικές προδιαγραφές .


Η ερυθρόλευκη στρατιά της ΤΣΣΚΑ | Contra.gr\nΗ μακρά παράδοση που ξεκίνησε με ένα τραγικό λάθος του Ολυμπιακού το 2002, όταν ο Θοδωρής Παπαλουκάς έμεινε ελεύθερος και συνέχισε την καριέρα του στην ΤΣΣΚΑ Μόσχας, συνεχίστηκε φέτος με τον Νίκολα Μιλουτίνοφ. Ο Γιάννης Φιλέρης θυμίζει τους 9 της "ερυθρόλευκης" στρατιάς που προηγήθηκαν.\nΚάιλ Χάινς, Νίκολα Μιλουτίνοφ: Τους συνδέει η διαδρομή Πειραιάς-Μόσχα EUROKINISSI SPORTS\nΌταν η ΤΣΣΚΑ θέλει να κάνει τις καλύτερες επιλογές, δεν το πολυσκέφτεται. Κοιτάζει το ρόστερ του Ολυμπιακού και παίρνει τους καλύτερους. Ο Νίκολα Μιλουτίνοφ ήταν ο 10ος (!) παίκτης που μετά τα ερυθρόλευκα, θα φορέσει τα κόκκινα της ΤΣΣΚΑ. Από την εποχή του Θόδωρου Παπαλουκά, η ρωσική υπερδύναμη στηρίζει πάρα πολλά στους παίκτες που ανακαλύπτει μέσω Ολυμπιακού. Ο "Τεό" ήταν ο πρώτος σταρ που λατρεύτηκε στη Μόσχα, ο Μίλος Τεόντοσιτς έγινε ο ηγέτης της επόμενης δεκαετίας, ο Κάιλ Χάινς η κολώνα των συνεχόμενων Final Four (και των δυο πρόσφατων Κυπέλλων Πρωταθλητριών). Αυτοί οι 3 έκαναν σίγουρα τα περισσότερα. Ίσως να θέλει να τους μοιάσει ο Ντάνιελ Χάκετ και να τους μιμηθεί ο Μιλουτίνοφ. Δεν είναι όμως οι μόνοι. Θυμάστε τον Αλεξέι Ζεβροσένκο; Έπαιξε 7 χρόνια στη Μόσχα! Το ότι πάντως έχουν περάσει από την ΤΣΣΚΑ τόσο ο Ντράγκαν Τάρλατς όσο και ο Ζόραν Έρτσεκ, έπρεπε να σκαλίσουμε αρκετά τη μνήμη για να το σημειώσουμε.\nΝα λοιπόν οι 9 προκάτοχοι του Μιλουτίνοφ:\nΘοδωρής Παπαλουκάς (2002-2008)\nΗ πρώτη κίνηση των Ρώσων το καλοκαίρι του 2002. Όταν δηλαδή ο Παπαλουκάς έμεινε ελεύθερος από τον Ολυμπιακό, που ακόμη πλήρωνε τις... δόσεις της μεταγραφής του από τον Πανιώνιο (είχε κοστίσει 400.000.000 δραχμές, κάτι περισσότερο από 1.000.000 ευρώ, δηλαδή) έναν χρόνο νωρίτερα! Ήταν μια από τις πιο άστοχες αποφάσεις του Ολυμπιακού διαχρονικά, καθώς έχασε μέσα από τα χέρια του τον μετέπειτα κορυφαίο μπασκετμπολίστα της Ευρώπης, στη χρονιά (2006) που αναδείχθηκε και MVP του Final Four της Ευρωλίγκας. Την επόμενη σεζόν, ήταν ο καλύτερος παίκτης της διοργάνωσης. Κι ενώ ο Ολυμπιακός βολόδερνε στη μετριότητα, ο Παπαλουκάς γνώριζε την υπέρτατη μπασκετική δόξα. Ο 'Τεό' ήταν ένα δώρο του Ολυμπιακού για τον Ντούσαν Ίβκοβιτς, ο οποίος στο πρόσωπο του Έλληνα πλέι-μέικερ βρήκε τον ιδανικό 6ο παίκτη και η ΤΣΣΚΑ έναν αθλητή που έγινε είδωλο στη Μόσχα. Ο θρίαμβος του 2006 στην Πράγα ήταν το αριστούργημά του, αλλά όχι και το μοναδικό κατόρθωμά του με τη ρωσική ομάδα, με την οποία πήρε ακόμη μια Ευρωλίγκα (2008), 7 πρωταθλήματα και 3 κύπελλα Ρωσίας. Πάρτε μια ιδέα:\nΦορώντας τη φανέλα της ΤΣΣΚΑ, ήταν δυο συνεχόμενες χρονιές κορυφαίος πασέρ της Ευρωλίγκας. Επέστρεψε στον Ολυμπιακό το 2008. Ο μοναδικός από αυτούς που έφυγαν και ξαναγύρισε. Η αλήθεια είναι ότι γύρισε και στην ΤΣΣΚΑ, στην οποία έκλεισε την καριέρα του το 2012-2013.\nΤα στατιστικά του στη Ρωσία\nΣΕΖΟΝ ΑΓ ΠΟΝ ΡΙΜΠ ΑΣ\n2002-03 21 4.7 2 3.4\n2003-04 21 6.3 1.7 2.7\n2004-05 23 7.6 2.3 3.8\n2005-06 24 9.3 3.1 4\n2006-07 25 9.8 3.2 5.4\n2007-08 23 7.7 2.7 4.6\n2012-13 17 2.2 1.5 2.3\nΑλεξέι Ζεβροσένκο (2002-2009)\nΆλλη μια επιτυχία του Ολυμπιακού. Στο ξεκίνημα του 2002, ο τότε προπονητής των 'ερυθρολεύκων' (Λευτέρης Σούμποτιτς) είχε πει στον Ζεβροσένκο ότι εκείνη η σεζόν ήταν δική του και πως η ομάδα θα χτιζόταν με αυτόν ως βασικό σέντερ. Ύστερα από έναν μήνα, τον άφησε ελεύθερο! Έτσι λειτουργούσε τότε ο Ολυμπιακός και κάπως έτσι έπεσε σε πλήρη ανυποληψία τα επόμενα χρόνια.\nΟ Αλεξέι Ζεβροσένκο με το νο 14 της ΤΣΣΚΑ ACTION IMAGES PRESS AGENCY\nΟ Ζεβροσένκο, που αναδείχθηκε από τις μικρές ομάδες του Ολυμπιακού (με το επίθετο Αμανατίδης, από την πλευρά της μητέρας του), βρήκε καταφύγιο στην ΤΣΣΚΑ και δεν το μετάνιωσε. Τα 215 εκατοστά του τον έκαναν έναν ψηλό που έφτασε εν τέλει στο κορυφαίο επίπεδο, καθώς κέρδισε τα πάντα (Ευρωλίγκα 2 φορές, 6 πρωταθλήματα και 3 κύπελλα Ρωσίας και το χρυσό μετάλλιο στο Ευρωμπάσκετ 2007, αφού έφτασε να παίζει και στην εθνική ομάδα της πατρίδας του).\nΗ θητεία του με την ΤΣΣΚΑ\n2002-03 5 4.8 3 0.3\n2003-04 17 4.2 3.2 0.2\n2004-05 23 4.6 4 0.4\n2005-06 24 5.2 4 0.8\n2006-07 25 7 4 0.5\n2007-08 6 5.8 2.3 0.5\n2008-09 8 4.8 3 0.3\nΝτράγκαν Τάρλατς (2003-2004)\nΝαι, ναι. Και ο 'Τάκι' έχει φορέσει τη φανέλα της ΤΣΣΚΑ. Εντάξει, δεν πήγε στη Μόσχα κατευθείαν από τον Ολυμπιακό, ωστόσο η "ομάδα του στρατού" ήταν η τελευταία της καριέρας του. Είχε μεσολαβήσει η θητεία στους Σικάγο Μπουλς και μετά στη Ρεάλ Μαδρίτης. Φυσικά, ο Τάρλατς ήταν ένας παίκτης που ανδρώθηκε στον Ολυμπιακό, στον οποίο έπαιξε 8 χρόνια (1992-2000), ερχόμενος από τη ζοφερή πραγματικότητα της Γιουγκοσλαβίας στις αρχές της δεκαετίας του '90. Με το ελληνικό επίθετο Κωνσταντινίδης, δηλαδή τη μέθοδο της υιοθεσίας, ελληνοποιήθηκε και ήταν βασικό στέλεχος των "ερυθρολεύκων" στη μεγάλη ομάδα των 90s.\nΟ Ντράγκαν Τάρλατς φοράει τη φανέλα της ΤΣΣΚΑ και προσπαθεί να μαρκάρει τον Χρήστο Χαρίση EPA\nΟι Μπουλς, μέσω του σκάουτ Ίβτσα Ντούνκαν και με τις ευλογίες του Τζέρι Κράους, τον έβαλαν από νωρίς στο μάτι και το 1995 τον επέλεξαν στο νο 31 του ντραφτ. Ο Τάρλατς αγωνίστηκε στον Ολυμπιακό μέχρι το 2000 και μετά αποφάσισε να κάνει το άλμα προς το ΝΒΑ, χωρίς όμως να έχει την καριέρα που ήθελε, καθώς έπεσε και πάνω στην παρακμή των 'ταύρων'. Η διετία του στη Ρεάλ τον οδήγησε στη Μόσχα, όπου ξαναβρήκε τον Ίβκοβιτς και είχε συμπαίκτες τόσο τον Παπαλουκά, όσο και τον Ζεβροσένκο.\nΙδού τα πεπραγμένα του στην ΤΣΣΚΑ\n2003-04 19 5.4 2.9 0.6\nΜίλος Τεόντοσιτς (2011-2017)\nΟ 'διάδοχος' του Παπαλουκά. Μόνο, που αυτός έπαιξε στον Ολυμπιακό (4 χρόνια). Η μπασκετική ιδιοφυΐα του εκτιμήθηκε δεόντως από την ομάδα της Μόσχας, που είδε στο πρόσωπο του Σέρβου μια μοναδική περίπτωση να την οδηγήσει ξανά στη... γη της επαγγελίας. Στην κατάκτηση, δηλαδή, της Ευρωλίγκας. Το τρόπαιο του 2016 ήταν τελικά αυτό που πανηγύρισε και ο ίδιος, αφού το κυνηγούσε και με τον Ολυμπιακό. Με τις εμφανίσεις που έκανε φορώντας τα κόκκινα της ΤΣΣΚΑ συμπεριλήφθηκε στην καλύτερη ομάδα της δεκαετίας που διανύουμε. Όχι άδικα, καθώς ήταν πράγματι ένας εκ των κορυφαίων γκαρντ που είδαμε στην Ευρώπη όλα αυτά τα χρόνια.\nΤο 2017 ήταν καλύτερος πασέρ της διοργάνωσης, είχε το μεγαλύτερο μέσο όρο της καριέρας του σε πόντους (16.1) και δεν είχε παρά να μετακομίσει στο ΝΒΑ, όπου έμεινε 2 χρόνια (με τους Κλίπερς).\nΗ στατιστική του με την ΤΣΣΚΑ:\n2011-12 22 10.4 2.7 5\n2012-13 30 12.7 2.8 4.9\n2013-14 23 10.7 2.5 4\n2014-15 24 14.8 2.8 7\n2015-16 29 16.1 2.7 5.7\n2016-17 29 16.1 2.1 6.8\nΖόραν Έρτσεκ (2012-2013)\nΣχεδόν είχαμε ξεχάσει ότι έπαιξε (κι αυτός) στην ΤΣΣΚΑ. Είχε αποκτηθεί από τον Ολυμπιακό μαζί με τον Τεόντοσιτς (από την FMP Βελιγραδίου), ήταν ένα πρότζεκτ που δεν ευοδώθηκε. Είχε την ικανότητα να... βρίσκει δουλειές. Και μετά την Τουρκία, όπου μετακόμισε ύστερα από την ελληνική του εμπειρία, βρήκε στέγη ακόμη και στην ΤΣΣΚΑ. Δεν έκανε σπουδαία πράγματα και επέστρεψε στην Τουρκία, για να παίξει στη Γαλατάσαραϊ.\nΝα τι έκανε στη Ρωσία:\n2012-13 15 6.2 2.5 0.5\nΚάιλ Χάινς (2013-2020)\nΌταν τον πήρε ο Ολυμπιακός (από την Μπάμπεργκ, το 2010) πολλοί αναρωτήθηκαν πώς θα προχωρούσε με έναν σέντερ "τσέπης". Ο Χάινς, ωστόσο, όχι μόνο δεν φοβήθηκε ποτέ τους ψηλότερους αντιπάλους του, αλλά άρπαξε την ευκαιρία που του έδωσε ο Ολυμπιακός για να αναρριχηθεί μέχρι το 'ταβάνι' της Ευρωλίγκας. Ήταν μια μεταγραφή-οδηγός της ΤΣΣΚΑ, που την εμπνέει ακόμη. Απόδειξη η μετακίνηση του Μιλουτίνοφ.\nΟ Χάινς του Ολυμπιακού ήταν ένα δυναμικό εργαλείο στην κατάκτηση των δυο συνεχόμενων τροπαίων της Ευρωλίγκας (12 και 13). Ο Χάινς της ΤΣΣΚΑ μετεξελίχθηκε σε έναν εκ των κορυφαίων σέντερ που πέρασαν ποτέ από την Ευρώπη. Κάθε χρόνο έπαιζε στο Final Four. Πήρε άλλες δυο Ευρωλίγκες (2016, 2019), μέτρησε 6 πρωταθλήματα Ρωσίας, ανακηρύχθηκε δυο φορές κορυφαίος αμυντικός της Euroleague και δίκαια συμπεριλήφθηκε στην ομάδα της δεκαετίας! Στα 34 παραμένει δυνατός, μπορεί να σηκώνεται στον Θεό για να κόψει τους παίκτες που αντιμετωπίζει μέσα στο καλάθι και αποτελεί εγγύηση επιτυχίας. Έχει τεράστιο ενδιαφέρον να δούμε πώς θα ανταποκριθεί στην πρόκληση της Αρμάνι Μιλάνο.\nΑς θυμηθούμε τι έκανε στην ΤΣΣΚΑ:\n2013-14 29 7.6 4.5 1.1\n2014-15 30 6.8 4.3 0.5\n2015-16 29 10.9 4.7 1.1\n2016-17 35 8.5 4.3 0.6\n2017-18 31 8.4 4.4 1.2\n2018-19 36 7.3 3.6 1.4\n2019-20 28 8.8 4.9 1.4\nΟθέλο Χάντερ (2017-2019)\nΤη διαδρομή Πειραιάς-Μόσχα έκανε και ο Οθέλο Χάντερ. Με μια παράκαμψη στη Μαδρίτη, καθώς μετά τη διετή παρουσία του στον Ολυμπιακό (2014-2016), είχε υπογράψει συμβόλαιο ενός έτους στην Ρεάλ. Ο Χάντερ, που έπαιζε στη Σιένα πριν τον διαλέξουν οι 'ερυθρόλευκοι', κέρδισε δυο συνεχόμενα πρωταθλήματα στον Πειραιά, παίζοντας και σε έναν τελικό Ευρωλίγκας. Μετά τον Χάινς και τον Μπράιαν Ντάνστον, ακόμη ένας ψηλός που του έδινε την μπάλα ο Βασίλης Σπανούλης έγινε 'hot' όνομα στην Ευρωλίγκα.\nΤζάμπολ σε Παναθηναϊκός-ΤΣΣΚΑ. Διεκδικούν την μπάλα Γιώργος Παπαγιάννης και Οθέλο Χάντερ EUROKINISSI SPORTS\nΜε την ΤΣΣΚΑ έπαιξε δυο χρόνια (σπουδαίο δίδυμο με Χάινς) και κέρδισε την Ευρωλίγκα του 2019 (και άλλα δυο πρωταθλήματα), πριν το περασμένο καλοκαίρι αποφασίσει να αλλάξει περιβάλλον και να ξαναγίνει παίκτης του Γιάννη Σφαιρόπουλου στη Μακάμπι Τελ Αβίβ.\nΤα στατιστικά του στην ΤΣΣΚΑ:\n2017-18 30 8.2 5.5 0.7\n2018-19 31 7.7 4.3 0.9\nΝτάνιελ Χάκετ (2018-2020)\nΑκόμη ένα λάθος του Ολυμπιακού. Ο Ντάνιελ Χάκετ θα μπορούσε να φοράει ακόμη τα ερυθρόλευκα, όμως η αμφιβολία αν θα μπορούσε να ξεπεράσει τον σοβαρότατο τραυματισμό του (το 2017) οδήγησε τον Σφαιρόπουλο να συμφωνήσει να μείνει ελεύθερος. Όπως συνέβη το 1997, όταν ο Ίβκοβιτς είχε σοβαρούς ενδοιασμούς, αν ο (τραυματίας) Έλμερ Μπένετ θα μπορούσε να παίξει στον Ολυμπιακό (και δεν περίμενε την αποθεραπεία του), έτσι κι ο Σφαιρόπουλος πήρε την ίδια απόφαση. Άφησε τον παίκτη να συνεχίσει αλλού την καριέρα του, κάτι που συνέβη στη Γερμανία και στην Μπάμπεργκ.\nΟ Ντάνιελ Χάκετ αγαπήθηκε από τους οπαδούς του Ολυμπιακού. Εδώ καταθέτει λουλούδια στη μνήμη των θυμάτων της Θύρας 7 EUROKINISSI SPORTS\nΟ Ιταλός όχι μόνο άντεξε την πίεση της Ευρωλίγκας, αλλά εξαργύρωσε τη καλή σεζόν που έκανε με τη γερμανική ομάδα, πηγαίνοντας στην αγκαλιά του Δημήτρη Ιτούδη. Στην ΤΣΣΚΑ έπαιξε ήδη δυο χρόνια, πήρε την Ευρωλίγκα του 2019 και πρόσφατα ανανέωσε το συμβόλαιό του.\n2018-19 35 6 1.8 1.7\n2019-20 23 8.3 2.6 2.7\nΓιάνις Στρέλνιεκς (2019-2020)\nΕ, δεν θα βγαίνουν όλοι επιτυχημένοι! Ο Γιάνις Στρέλνιεκς έμεινε στην ΤΣΣΚΑ μόλις μια σεζόν κι αυτή λειψή, αφού ακυρώθηκε μετά τον κορονοϊό. Ο Λετονός είχε στην ΤΣΣΚΑ τα προβλήματα που αντιμετώπισε στον Ολυμπιακό. Μερικά καλά ματς, αλλά και πόνους στα πόδια που τον άφησαν αρκετό καιρό έξω.\nΟ Γιάνις Στρέλνιεκς στον φετινό αγώνα Ολυμπιακού-ΤΣΣΚΑ στο ΣΕΦ EUROKINISSI SPORTS\nΘα μπορούσε να είναι ο 3ος της παρέας που κάνει την ίδια διαδρομή (Μπάμπεργκ, Ολυμπιακός, ΤΣΣΚΑ) με την ίδια επιτυχία που είχαν κι οι Χάινς-Χάκετ, όμως φαίνεται ότι τα μυικά προβλήματά του είναι αξεπέραστα. Διαφορετικά, μιλάμε για έναν οξυδερκή γκαρντ, που δεν χάνει ποτέ... ελεύθερες βολές και σουτάρει με πάνω από 40% στα τρίποντα.\nΗ θητεία του στην ΤΣΣΚΑ:\n2019-20 21 7.2 1.8 2\nΗ δεκάδα κλείνει με τον Μιλουτίνοφ, που για τα επόμενα 3 χρόνια θα είναι κάτοικος Μόσχας. Σχεδόν μια ολόκληρη ομάδα επιπέδου Ευρωλίγκας, από τον Πειραιά στην πρωτεύουσα της Ρωσίας. Και παράλληλα 3 σπουδαίοι προπονητές, που επίσης έχουν εργαστεί στις δυο ομάδες (Ίβκοβιτς, Γιόνας Καζλάουσκας, Σφαιρόπουλος). Και ένας σπουδαίος γυμναστής (Κώστας Χατζηχρήστος). Καθόλου άσχημα θα λέγαμε


Σοβαρός τραυματισμός γιατρού του Κρατικού Νίκαιας κατά τη διάρκεια διακομιδής ασθενούς\nΗ γυναίκα υπέστη πολλαπλά κατάγματα κνήμης, υποβλήθηκε σε επείγουσα χειρουργική επέμβαση και παραμένει νοσηλευόμενη στην Ορθοπαιδική κλινική.\nΈντονες αντιδράσεις στους γιατρούς του Κρατικού της Νίκαιας προκαλεί σοβαρός τραυματισμός συναδέλφου τους κατά τη διάρκεια διακομιδής ασθενούς.\nΤο περιστατικό συνέβη την Παρασκευή, όταν η γιατρός κλήθηκε – μαζί με έναν συνάδελφό της – να συνοδεύσει βαρέως πάσχοντα ασθενή από το νοσοκομείο στη μονάδα εντατικής θεραπείας άλλου νοσηλευτικού ιδρύματος.\nΌπως καταγγέλλεται από την Αριστερή Ριζοσπαστική Συνεργασία Ιατρών (ΑΡΣΙ), η γυναίκα υπέστη πολλαπλά κατάγματα κνήμης, υποβλήθηκε σε επείγουσα χειρουργική επέμβαση και παραμένει νοσηλευόμενη στην Ορθοπαιδική κλινική του Κρατικού της Νίκαιας.\nΤο προεδρείο της ΑΡΣΙ κάνει λόγο για κλιμάκωση μίας απαράδεκτης κατάστασης, η οποία συνεχίζεται διαχρονικά. Επιδεικνύει – σημειώνει – παντελή έλλειψη κάθε μέριμνας, κάθε συνθήκης ασφάλειας, κάθε δεοντολογίας εκ μέρους των αρμοδίων.\nΟι γιατροί εκτιμούν πως υπάρχει μία προσπάθεια συγκάλυψης των τραγικών ελλείψεων στελέχωσης του ΕΚΑΒ, που τούς εξαναγκάζουν να τις καλύπτουν οι ίδιοι όπως – όπως.\nΖητούν τη λήψη μέτρων και υπενθυμίζουν πως, πριν από τρία χρόνια, ο εκπρόσωπός τους στο διοικητικό συμβούλιο του ΕΚΑΒ είχε απαιτήσει οι γιατροί των νοσοκομείων που εξαναγκάζονται να συνοδεύουν επέκταση του ειδικού ασφαλιστικού προγράμματος που ισχύει για το προσωπικό του ΕΚΑΒ:\n"Η διοίκηση του ΕΚΑΒ, όχι μόνο το είχε αρνηθεί, αλλά (και γι' αυτόν τον λόγο) είχε 'κανονίσει' παρασκηνιακά την αντικατάσταση του 'ενοχλητικού' εκπροσώπου από την διοίκηση του ΕΚΑΒ", καταγγέλλει η ΑΡΣΙ.\nΤο προεδρείο της θυμίζει πως οι εκάστοτε διοικήσεις του νοσοκομείου, όπως και άλλων νοσοκομείων, επινοούν πάντα "βρώμικα κόλπα" για την αποποίηση των σχετικών δικών τους ευθυνών με την μεταβίβαση των ευθυνών αυτών στην ίδια την ιατρική υπηρεσία.\nΜε τον τρόπο αυτό, εκτιμά πως οι διοικήσεις εξωθούν τους γιατρούς – ως αδύναμους κρίκους – να συνοδεύουν όπως - όπως, δεοντολογικά ακάλυπτοι, απροστάτευτοι και ανασφάλιστοι.\n"Αυτή η απαράδεκτη κατάσταση πρέπει να σταματήσει τώρα", επισημαίνει το προεδρείο της ΑΡΣΙ, τονίζοντας πως η διακομιδή βαρέως πάσχοντος είναι σοβαρότατη ιατρική πράξη η οποία τον 21ο αιώνα σε μια ανεπτυγμένη χώρα πρέπει να γίνεται μόνο με εξειδικευμένο προσωπικό του ΕΚΑΒ και με τις κατάλληλες συνθήκες ασφαλείας για τον ασθενή πρώτα και κύρια:\n"Και επειδή από μεγάλα λόγια και υποσχέσεις έχουμε χορτάσει κατά καιρούς, θα σταματήσει μόνο αν την σταματήσουμε εμείς οι ίδιοι, οι γιατροί του νοσοκομείου. Αρκετά με την παραπλάνηση και με την ανευθυνότητα να θεωρούν κάποιοι τους γιατρούς αναλώσιμα σκουπίδια", αναφέρεται σε σχετική ανακοίνωση.\nΠολυεπίπεδες και πιο σοβαρές είναι οι συνέπειες της πανδημίας στους ηλικιωμένους


Έτσι διατηρούν τον Λένιν ταριχευμένο από το 1924 | HuffPost Greece\n24/04/2015 16:43 EEST\nΣτο αποκορύφωμα της η ομάδα απασχολούσε διακόσιους επιστήμονες οι οποίοι σύμφωνα με έκθεση του Jeremy Hsu στο Scientific American προτιμούσε να διατηρηθεί το σχήμα, το βάρος, το χρώμα και η ευελιξία του σώματος απ' ότι οι βιολογικοί ιστοί.\nΦέτος Ρώσοι αξιωματούχοι έκλεισαν την Κόκκινη Πλατεία, έτσι ώστε οι επιστήμονες θα μπορούσε να προετοιμάσει το σώμα για τη δημόσια επίδειξη κατά τη διάρκεια της 145ης επετείου των γενεθλίων του Λένιν - που πραγματοποιήθηκε χθες, Πέμπτη.\nΚάθε δύο χρόνια το σώμα του Βλαντιμίρ Λένιν βυθίζεται σε ένα λουτρό γλυκερόλης και οξικού καλίου για τριάντα ημέρες - μια τεχνική που οι επιστήμονες λένε θα μπορούσε να κάνει το σώμα να διαρκεί για αιώνες.\nΤο Ίδρυμα Εγκεφάλου δημιουργήθηκε στη Μόσχα για αυτόν το λόγο. Ο Φογκτ δημοσίευσε ένα έντυπο για τον εγκέφαλο το 1929 όπου ανέφερε ότι μερικοί πυραμιδικοί νευρώνες στο τρίτο στρώμα του εγκεφαλικού φλοιού του Λένιν ήταν πολύ ανεπτυγμένοι. Εντούτοις το συμπέρασμα της συνάφειάς του στη μεγαλοφυΐα αμφισβητήθηκε. Η εργασία του Φογκτ θεωρήθηκε από τους Σοβιετικούς σαν ανεπαρκής. Η περαιτέρω έρευνα συνεχίστηκε από σοβιετική ομάδα, αλλά η εργασία για τον εγκέφαλο του Λένιν δεν κοινοποιήθηκε. Σύγχρονοι ανατομιστές δεν θεωρούν πλέον ότι η μορφολογία μπορεί μόνη της να καθορίσει τη λειτουργία του εγκεφάλου.\nPLUS: Ρωσία Λένιν ταρίχευση Μόσχα Κόκκινη Πλατεία Επιστήμη viral ΔΙΕΘΝΕΣ